Бутадион – medu.uz – Дорилар ҳақида маълумотлар ўзбек тилида\nHome Йўриқномалар Бутадион\nПрепаратнинг савдо номи: Бутадион (Butadion)\nТаъсир этувчи модда (ХПН): фенилбутазон (phenylbutazon)\nДори шакли: 5% ли суртма\n1,0 г суртмада қуйидагилар сақланади:\nфаол модда: 50 мг фенилбутазон;\nёрдамчи моддалар: метилпарагидроксибензоат, натрий кармеллоза, полисорбат 60, коллоид кремний диоксиди, глицерол (85%), пропиленгликоль, суюқ парафин, тозаланган сув.\nТаърифи: оқ бир турдаги, кучсиз ўзига хос ҳидли суртма.\nФармакотерапевтик гуруҳи: бўғим ва мушак оғриғини даволаш учун маҳаллий қўллаш учун препаратлар, ностероид яллиғланишга қарши препаратлар\nATХ коди: M02AA01.\nБутадион суртмаси ностероид яллиғланишга қарши восита бўлиб, иситмани туширувчи ва оғриқ қолдирувчи таъсирга эгадир. У простагландин синтезини сусайтиради ва тўқималарнинг яллиғланиш реакциясига специфик таъсир кўрсатади.\nТоғайда фенилбутазон мукополисахаридларнинг АТФ билан боғлиқ биосинтезини сусайтиради. Шунингдек у буйрак найчаларида сийдик кислотасини қайта сўрилишини (реабсорбциясини) қисқартириши ҳисобига сийдик кислотасини ажралиб чиқишига таъсир қилади.\nМаҳаллий қўлланганда Бутадион суртмасининг тизимли сўрилиши жуда оз даражада.\nИчга қабул қилинганда Бутадион суртмаси меъда-ичак йўлларидан тез сўрилади ва тўқималарда аҳамиятли тақсимланади.\nҚон айланиши тизимида фенилбутазоннинг 98% плазма оқсиллари билан боғланади. Фенилбутазон жигарда жадал метаболизмга учрайди. Гарчи дозанинг тахминан чорак қисми ахлат билан чиқарилиши мумкин бўлсада, У асосан метаболитлар кўринишида сийдик билан чиқарилади. Плазмада ярим парчаланиш вақти узоқ муддатли (70 соатга яқин) бўлиб, яққол индивидуал ўзгарувчанликка эга (ярим парчаланиш муддати кексаларда 105 соатгача узайиши мумкин).\nМеханик жароҳатлар ёки кимёвий куйиш оқибатида юз берган дерматитлар. Катта бўлмаган I ва II даражали термик жароҳатлар; қуёш нури таъсирида куйишлар. Вена ичига ёки мушак ичига инъекциядан сўнг тешилган жойдаги яллиғланиш реациялари, ҳашаротлар чаққан жойлар. Антикоагулянтлар билан даволашга қўшимча равишда геморрой ва юза жойлашган тромбофлебитни маҳаллий даволаш. Юмшоқ тўқималар жароҳатлари, шишлар, гематома, мушак ва пайларни зўриқиши, ампутация қилинган чўлтоқда оғриқлар. Ревматоид артрит, остеоартроз, синовит, тендинит ва тендовагинитни адъювант даволашда қўлланилади.\nБутадион суртмасини 14 ёшгача бўлган болаларда қўллаш тавсия этилмайди.\nКатталар ва 14 ёшдан катта болалар: суртмани терининг шикастланган соҳасига юпқа қилиб, кунига 2-3 марта, препаратни терига ишқаламай, суртиш керак.\nКекса пациентлар: ҳеч қандай махсус эҳтиёткорлик чоралари талаб этилмайди.\nНостероид яллиғланишга қарши препаратлардан маҳаллий фойдаланиш, энг аввало маҳаллий ножўя асоратлар пайдо бўлишига олиб келади. Шунга қарамай, препаратни қонга сўрилиш даражасига қараб, тизимли самаралар ривожланиши мумкин.\nАъзолар тизимининг бирламчи синфи (MedDRA) Ножўя таъсирлари\nҚон ва лимфатик тизими томонидан бузилишлар Қон ҳужайралари сонини камайиши. Қизил қон ҳужайралари етишмовчилиги (яъни «анемия»)\nҚонда тромбоцитлар сонини камайиши («тромбоцитопения»)\nИммун тизими томонидан бузилишлар Юқори сезувчанлик реакциялари. Терида ва шиллиқ қаватларидаги иситма билан кечувчи оғир тошмалар (Стивенс-Джонсон синдроми)\nМетаболизм ва овқатланиш томонидан бузилишлар Суюқликни тутилиши\nНафас олиш тизими, кўкрак қафаси ва кўкс оралиғи аъзолари томонидан бузилишлар Бронхларни торайиши\nМеъда-ичак йўллари томонидан бузилишлар Меъдадан қон кетиши\nГепатобилиар тизим томонидан бузилишлар Жигарни шикастланиши\nТери ва тери ости клетчаткаси томонидан бузилишлар Терида тошма\nТерини қипиқланиши билан кечувчи яллиғланиши\nҚуёш нурига сезувчанлик\nБуйрак ва сийдик чиқариш йўллари томонидан бузилишлар Буйрак фаолиятини бузилиши\nТизимли бузилишлар ва юбориш жойида асоратлар Шиш\nФаол моддага ёки препаратнинг ҳар қандай компонентларига юқори сезувчанлик.\nАспирин ёки бошқа ностероид яллиғланишга қарши препаратларни қабул қилиш фонидаги астма хуружи ёки бошқа аллергик реакциялар (ринорея, эшакеми).\nЧуқур веналар тромбози.\nОкклюзион боғлов остида қўллаш.\nКўз атрофидаги терига, шиллиқ қаватлар, очиқ яралар ёки ёриқларга суртиш.\nЭкзема ва кортикостероидлар билан даволашни талаб этадиган терининг бошқа касалликлари.\nТаркибида фенилбутазон мавжуд бўлган бошқа препаратлар билан бир вақтда қўллаш мумкин эмас.\nҲомиладорлик ва эмизиш даврида препаратни қўллашдан сақланиш керак.\nСиртга қўллаганда ҳеч қандай ўзаро таъсирлар кузатилмаганига қарамай, фенилбутазонни тизимли равишда қўллаганда ўзаро таъсирланишни истисно қилиб бўлмайди. Ностероид яллиғланишга қарши бошқа препаратлар (НЯҚП) билан ва кучли оқсил боғловчи хусусиятларга эга препаратлар билан бирга қўллаш мумкин эмас.\nТерида таъсирланиш пайдо бўлса, Бутадион суртмасини қўллаш тўхтатилиши ва бошқа мувофиқ даволашга алмаштирилиши керак. Ушбу препарат чуқур веналар тромбозини даволаш учун мўлжалланмаган. У шикастланган терига, шиллиқ қаватлар ёки кўзга суртилмаслиги керак. Суртма ишлатилганидан сўнг қўлларни яхшилаб ювиш керак. Терининг ишлов берилган юзалари, фотосенсибизациядан сақланиш мақсадида тўғридан-тўғри тушадиган қуёш нурларидан ҳимояланган бўлиши керак.\nҲомиладорлик ва лактация даврида бошқа препаратлардан фойдаланган афзал ҳисобланади.\nҲомиладорлик ва эмизиш даври ушбу суртмани қўллашга нисбий қарши кўрсатма ҳисобланади, шунинг учун уни қўллаш ҳақидаги қарор кутилаётган фойда ва потенциал ҳавф синчков баҳолангандан кейин қабул қилиниши керак.\nНостероид яллиғланишга қарши препаратлар туғма нуқсонларга олиб келиши мумкин, ва шу боисдан, ҳомиладорликнинг биринчи ва учинчи уч ойликларида препаратни қўллаш мумкин эмас.\nПрепаратни транспорт воситасини бошқариш ва механизмлар билан ишлаш қобилиятига таъсири бўйича тадқиқотлар ўтказилмаган.\nНостероид яллиғланишга қарши препаратни сўрилиши даражасига қараб, маҳаллий ва тизимли самаралар юз бериши мумкин. Агар препаратнинг бирор бир ножўя самараси жиддий тус олса, ёки ушбу йўриқномада келтирилмаган ножўя самараларни сезсангиз, илтимос, бу ҳақида ўз даволовчи шифокорингизга ёки фармацевтга хабар беринг. Даволаш: симптоматик.\nПолиэтилен қалпоқча-эзиш учун игнали учликка эга қопқоқча билан беркитилган алюминий туба (20 г).\nБир туба (20 г) тиббиётда қўллаш бўйича йўриқномаси билан бирга картон қутига жойланган.\n+8 дан +15°C гача ҳароратда сақлансин.\nҲар қандай ишлатилмаган маҳсулот ёки чиқиндилар маҳаллий талабларга мувофиқ йўқ қилиниши лозим.


Эксперт: Тошкент ва Душанбе бошқа-бошқа ўйинчиларга ишонч билдирмоқда\n17:36 / 16.12.2015\nЯқинда Ўзбекистон ва Тожикистон ТИВлари даражасида сиёсий музокаралар ўтказилиши хабар қилинди. Шу муносабат билан Sputnik агентлиги МДҲ давлатлари институти бўлим мудири Владимир Евсеевнинг икки давлат ўртасидаги муносабатларга шарҳ беришни сўради.\nЭкспертнинг фикрича, учрашувда муҳокама қилинадиган асосий мавзулар сув ва энергетика масалаларига оид бўлади.\n“Аслида Тожикистон учун ГЭСлардан сув чиқариб юбориш учун энг яхши вақт қишдир, Ўзбекистонда эса бу суғоришда ишлатилмайдиган сувнинг ортиб қолишига олиб келади, - дейди мутахассис. – Бу муаммони ҳал қилиш мақсадида мустақиллик йилларида Ўзбекистон 30дан ортиқ ўрта ва кичик сув омборлари қурди, бу билан деярли барча ўз ва трансчегаравий дарёларни ишлатди (дарвоқе, бу шусиз ҳам мураккаб бўлган Орол муаммосини янада чигаллаштирди)”.\n“Қиш фаслида Тожикистон сувни кўп чиқариб юбориши оқибатида Ўзбекистоннинг айрим ҳудудларида ботқоқланиш юз бериши мумкин, - сўзида давом этди Евсеев. – Аммо Ўзбекистон қўшнисига газ етказмаларини қисқартирмоқда. Аммо Ўзбекистон ҳам сув чиқариб юборишни назорат қилмоқчи, ҳам газни босим ўтказич воситаси сифатида қўллаб, уни қимматга сотмоқчи”.\nЕвсеевнинг таъкидлашича, айни пайтда ушбу муаммони ҳал қилиш йўли йўқ. Бундан ташқари, Ўзбекистон Тожикистон Роғун ГЭСини қуришидан хавотирда, негаки сейсмик фаоллик Ўзбекистондаги йирик шаҳарларга жиддий таҳдид солиши мумкин.\nШунингдек, музокаралар дастурида Афғонистондаги вазият муҳокамаси ҳам кўрсатилган, аммо бу масалада, экспертнинг фикрича, муросага келиб бўлмайди. Евсеевнинг фикрича, Ўзбекистон раҳбарияти минтақада хавфсизликни таъминлашда АҚШ билан ҳамкорлик қилишга биринчи ўринли аҳамият бермоқда, Тожикистон эса бу ролда Россияни кўрмоқда.\n“Яъни Тошкент ва Душанбе бошқа-бошқа ўйинчиларга тикмоқда”, - деб ҳисоблайди эксперт.


Ўзбекистонда бу йил 19 минг тонна ортиқча гуруч етиштирилиши кутилмоқда\nҚишлоқ хўжалиги вазирлиги матбуот котиби Нигора Хўжаева АОКАда ўтказилган брифингда 2020 йил учун экин экиш ҳажми ва кутилаётган ҳосил миқдори ҳақида маълумот берди.\nУнинг сўзларига кўра, 2020 йилда 410 минг гектар ерга сабзавот, 83 минг гектар ерга картошка ва 87 минг гектар ерга полиз экинлари экилган. Жорий йил якунига қадар кутилаётган ҳосил ҳажми 11 млн 974 минг тонна сабзавот, 2 млн 916 минг тонна картошка ва 2 млн 504 минг тонна полиз маҳсулотларини ташкил қилади.\n«Шунингдек, 2020 йилда ҳосил олиш учун ўтган йилнинг куз ойларида жами 206 минг гектар ерга тўқсонбости усулида сабзавот (сабзи, пиёз, саримсоқпиёз, карам, брокколи, кўк пиёз, укроп, кашнич, петрушка, айсберг салат, руколло) экилган бўлиб, шундан 81 минг гектари фермер хўжаликлари, 125 минг гектари аҳоли томорқалари ҳисобига тўғри келади.\nУшбу тўқсонбости экинларидан ҳамда баҳорги эртаки экинлардан бугунги кунда 4 млн 992 минг тонна сабзавот маҳсулотлари йиғиштириб олинган», дея Нигора Хўжаеванинг сўзларини келтирмоқда Kun.uz мухбири.\nМаълум қилинишича, 2020 йилда барча тоифа хўжаликларининг асосий, боғ-ток қатор оралари, лалми ва такрорий майдонларнинг 423,4 минг гектарида дуккакли, 101,7 минг гектарида мойли, 9,2 минг гектарида чорва озуқаси маҳсулотларини етиштириш белгиланган.\nМаълум қилинишича, жорий йилда 19 минг тонна ортиқча гуруч етиштирилиши кутилмоқда.\nВазирлик вакилининг қайд этишича, республикада гуручга бўлган ўртача йиллик эҳтиёж 333,2 минг тоннани ташкил этади. Бу кўрсаткич аҳоли жон бошига 9,8 килограммга тенг.\n«Республика бўйича 2019 йилда фермер хўжаликлари ва қишлоқ хўжалиги ташкилотлари томонидан 400 минг тонна шоли етиштирилган (2018 йилга нисбатан 216 минг тонна кўп) бўлиб, режа 110 фоизга бажарилган.\nШунингдек, 2019 йилда 13,7 млн АҚШ доллар қийматида 58,7 минг тонна, 2020 йилда 85 минг АҚШ доллар қийматида 620 тонна гуруч импорт қилинган», деган вазирлик вакили.\nМаълум қилинишича, жорий йилда республикадаги 96та туманда 128 минг гектар ер майдонида (74,8 минг гектар асосий, 53,3 минг гектар такрорий) шоли экилиши ва 641 минг тонна ҳосил етиштирилиши кутилмоқда.


Самарқандда тиббиёт ходимларига қасам ичтириш тўхтатилди\n18 апрел 2021, Тошкент вақти: 16:24\nКаттақўрғон ва Жомбой туманларида шифокорлар қасамёд қабул қилиш маросими ўтказилганидан сўнг Самарқанд вилоят ҳокимияти уларни тўхтатишга буйруқ берди.\nБу ҳақда вилоят соғлиқни сақлаш бошқармаси ходимининг айтганларига таяниб, gazeta.uz хабар қилди.\nХодим сайт мухбирига бундай деган:\n"Таклиф 9 ноябрь куни бўлиб ўтган видеоселектор йиғилишида тилга олинган эди. Раҳбарият бизга шифокорлар қайтадан қасамёд қилсин, деди. Шундан сўнг вилоят ҳокими анжуманлар залига йиғиб, тиббиёт ходимларини ўз устида ишлашга, эскича ёндашувлардан воз кечиш ва халққа виждонан хизмат қилишга ўзи ва жамоатчиликка ваъда беришлари кераклигини айтди. Ҳеч ким қасамёд қабул қилишни талаб қилмади, лекин айрим бош шифокорлар бу тадбирни оммавий ташкил этган. Биз дарҳол буни тўхтатишга буйруқ бердик".\nСайтга кўра, Ўзбекистон Соғлиқни сақлаш вазирлиги бу хабарга изоҳ беришдан бош тортган.\nСамарқанд вилоят соғлиқни сақлаш бошқармаси ходимининг айтишича, тиббиёт ходимларидан раҳбариятга қасамёд қабул қилиш сўралмаган: «Уларга ҳар бири ўзига ва халқига ҳалоллик билан ишлашга сўз беришини сўрадик. Матнларни бош шифокорларнинг ўзлари ўйлаб ёзишган, ҳокимиятнинг бунга алоқаси йўқ».\nКаттақўрғон ва Жомбой туманларида вилоят ҳокими в. б. Эркинжон Турдимов иштирокида қасамёд қабул қилиш маросимлари бўлиб ўтган. Биринчи тадбирда 150 нафар ҳамшира ва 150 нафар шифокор қатнашган. Самарқанд вилоят ҳокимияти матбуот хизмати хабарида «тиббиёт ходимлари кенг жамоатчилик олдида қасамёд қабул қилгани» ёзилган.\nТиббиёт ходимлари қасамёд қабул қилдирилаётгани тўғрисида Озодлик ҳам ўз вақтида хабар қилган эди. Қасам ичишни фермерлар бошлаб берган эди.


Федерико Феллини – ҳокисорлик пойидаги буюклик - www.ziyouz.uz\nБош саҳифа Илм ва фанСанъатФедерико Феллини – ҳокисорлик пойидаги буюклик\nИталия кинематографиясининг жаҳон киносаноатида ўзига хос ўрни бор. Биз Бернардо Бертолуччи, Микеланжело Антониони, Сержио Леоне, Франческо Рози каби итальян кино арбобларини яхши биламиз. Улар орасида маҳоратли режиссёр Федерико Феллини алоҳида мавқега эга. Феллини фақат ва фақат кино учун дунёга келган. Ҳаммага аёнки, кино усталарининг ишига кўпинча, “Оскар” мукофоти ёки бошқа кинофестиваллар мукофотлари билан баҳо беришади. Бу – дарҳақиқат яхши мезон. Шу нуқтаи назардан Федерико Феллинининг ижоди баҳоланса, у жуда кўп маротаба “Оскар” мукофотини қўлга киритган киноижодкор экани ойдинлашади.\nФедерико Феллини 1920 йил 20 январда Италиянинг Римини шаҳарчасида Урбано Феллини ва Ида Барбианилар оиласида дунёга келган. Федерико болалигида жуда кўп бетоб бўларди. Шифокорлар унга “юрак етишмовчилиги” деб нотўғри ташхис қўйганлар. Болакай ота-онасининг у ҳақида қайғуришларини жуда яхши кўрганлиги боис кўпинча, уларга ўзини бемор қилиб кўрсатарди…\nФедерикога коллежда ўқитиладиган фанларнинг ҳеч бири ёқмасди. У кўп вақтини томошалар учун ниқоб ва либослар тайёрлашга, қўғирчоқларни турли ранглар билан бўяшга сарфлар эди. Айниқса, Риминига гастрол сафари учун ташриф буюрган циркчиларнинг томошалари болакайнинг ҳаётида ёрқин из қолдиради ва кейинчалик яратган фильмларининг кўпчилигида цирк мавзуси асосий ўринга кўтарилади. Федерико 12 ёшида циркчилар труппасига қўшилиб уйдан қочиб кетганлиги ҳақида гаплар мавжуд. Бироқ, кейинчалик Феллини болаликдаги хотираларини ёдга олар экан, ҳар доим воқеаларни бўрттириб айтиб беришни яхши кўрганлигини тан олади. У бир муддат Рим университетининг ҳуқуқшунослик факультетида ҳам ўқиган. Айтиш жоизки, у университетда ҳуқуқшуносликка қизиққанлиги учун эмас, балки армияда хизмат қилишни истамаганлиги учун ўқиган экан.\nШундай қилиб, у 1937 йили Флоренцияга келади ва репортёрлик билан шуғуллана бошлайди. “Фебо” фирмасига карикатурист бўлиб ишга киради. Кейинроқ Рим шаҳрида чиқадиган газета ва журналларга расмлар чизиб, рекламалар учун матнлар тайёрлайди. 1938 йилдан 1942 йилгача антифашистик руҳдаги “Марк Аврелий” ҳажвий журналида қарийб етти юзта асари эълон қилинганидан сўнг, унга сценарий ёзиш таклифи тушади. 1943 йили Феллини ҳаётидаги асосий воқеа содир бўлади. У Рим радиоси учун тайёрлаган Чико ва Полина ишқу муҳаббатига оид ажойиб эшиттиришини экранга кўчириш таклифини олади. Ана шу воқеа Феллинини кинематография соҳасига олиб кирди. У режиссёр Роберто Росселини таклифига кўра, эшиттиришни киносценарийга айлантиради. Фильмни суратга олиш асносида дилбар актриса Жульетта Мазинага кўнгил қўяди ва у билан умрининг охиригача бирга яшайди. Улар фарзанд кўрмаганлар. Шу боис Феллини ўзи яратган фильмларини “менинг фарзандларим”, дея атайди.\nУруш йиллари. Римга иттифоқчилар қўшини кирган. Феллини олдида дўсти Роберто Росселлини келиб, немис фашистлари томонидан отиб ташланган руҳоний Морозини ҳақида фильм олиш ниятида эканлигини айтади. Феллини ушбу фильмнинг сценарийсини ёзиб беради. Фильм “Рим – очиқ шаҳар” номи билан катта муваффақият қозонди ва шу билан кино санъатида неореализмга асос солинди. 1950 йили Феллини Альберто Латтуада билан ҳамкорликда ўзининг илк фильми “Варьете чироқлари”ни яратади. 1952 йили “Оқ шайх” номли фильм сценарийсини ёзади. Фильм режиссёри Микеланжело Антониони бўлиши керак эди, лекин у бундай сценарий асосида фильм яратишдан бош тортгач, Феллинининг ўзи режиссёрлик қилади. Лекин бу фильм муваффақият қозонмайди. Аммо “Онажонисининг ўғилтойлари”, “Шаҳардаги ишқ” фильмлари кино мухлислари ва мунаққидлар томонидан яхши кутиб олинди. “Онажонисининг ўғилтойлари” Венеция кинофестивалининг “Кумуш арслон” мукофотини олди, сўнгра 1953 йили энг яхши оригинал сценарий номинацияси бўйича “Оскар” мукофотига тавсия қилинди.\nФеллинига ҳақиқий муваффақиятни 1954 йилда экранга чиққан “Йўл” фильми олиб келди. Фильмдаги бош ролни рафиқаси ижро этишини хоҳлаган Феллини беш йил давомида тасвирга тушириш ишларини бошлаш учун продюсер топа олмаганди. “Йўл” – дайди цирк артистлари ҳақидаги ғамгин фильм бўлиб, унда қўпол полвон ва ҳар доим ўзи билан бирга олиб юрадиган ёрдамчиси содда, оқкўнгил қишлоқ қизи ҳамда қувноқ дорбоз тақдирлари ҳақида ҳикоя қилинади. Режиссёр фильмнинг аксарият қисмини табиат қўйнида тасвирга туширган. Бош ролларни рафиқаси Жульетта Мазина ва актёр Энтони Куиннлар ижро этишган. Фильм нафақат Феллинига, балки актёрларга ҳам оламжаҳон машҳурлик олиб келди. Жульетта Мазина бугунги кунда ҳам “Юпка кийган Чаплин” деб ёдга олинади. Фильм барча қийинчилик ва чекилган азоблар эвазига режиссёрга элликдан ортиқ турли мукофотлар келтирди. Режиссёр мазкур фильмда реализмдан чекиниб, рамзий ривоятларга ўтди, бу билан кино соҳасида катта бурилиш ясади. Фильмда Эзгулик ва Ёвузлик ўртасидаги муросасиз кураш мистика орқали ўта таъсирчан талқин қилинган. 1957 йили Феллини Мазина билан ҳамкорликда навбатдаги фильми “Кабирия тунлари”ни яратди. Мазкур фильмда ҳақиқий муҳаббатни орзу қилувчи исловотхонадаги аёл ҳаёти гавдалантирилган. Мазина қаҳрамони ўзининг соддалиги, ишонувчанлиги ва ҳамиша тўғри сўзлиги, ҳаётга бўлган чексиз ишончи сабабли томошабинлар, танқидчиларнинг кўнглини забт этди. Фильм Феллинига режиссёрлик иши, Мазинага эса актёрлик маҳорати учун кўплаб мукофотларни келтирди. Уч йил ичида Феллинининг иккинчи фильми энг яхши хорижий фильм номинациясида “Оскар” мукофотини қўлга киритди.\n1960 йилда суратга олинган “Ширин ҳаёт” фильмини ҳанузгача кино мухлислари ҳайрат билан тилга олишади. Бу фильм кўпчилик руҳонийлар, Ватикан аҳолиси томонидан рад этилди. Матбуотда фильмни “жирканч ҳаёт”, дея танқид остига олдилар. Аммо кўп ўтмай, бу фильм Италия киносида янги даврнинг рамзи сифатида тилга олинадиган бўлди. Марчелло Мастрояннининг бош ролга таклиф этилиши фильмнинг муваффақиятини таъминлади. Маълум вақтдан сўнг фильм Канн фестивалининг “Олтин пальма новдаси” мукофотини қўлга киритди. Фильмни тақиқлаш тўғрисидаги шов-шувлар томошабинлар қизиқишини орттириб юборди ва картина катта маблағ тўплади.\nАслида Феллинининг ҳар битта фильмини кино санъатида катта ҳодиса десак, муболаға бўлмайди. Масалан, 1963 йилда яратилган “Саккиз ярим” номли фильмни олайлик. Бу фильм режиссёрнинг ўз кечинмалари ҳақида бўлиб, унда Гвидо исмли режиссёрнинг ижоди ва ҳаётида юз берган инқироз, унинг ички кечинмалари, ҳақиқат йўлида чеккан изтироблар курашлари ҳақида ҳикоя қилинади. “Саккиз ярим” фильми бир қатор совринлар, жумладан, “Оскар” ва Москва кинофестивалининг асосий мукофотини қўлга киритди. 1965 йили Феллини ўзининг илк “Жульетта ва арвоҳлар” рангли фильмини яратди. Сценарий Мазина учун махсус ёзилган бўлиб, унда хиёнаткор эр туфайли азият чекаётган аёл қисмати очиб берилган. Ушбу фильмдан сўнг режиссёр барча фильмларини рангли тасмаларга тушира бошлади. 1967 йили Федерико оғир хасталикка чалинади, бир йилдан сўнг “Ўлим руҳи” фильмини суратга олади.\nРежиссёр 1969 йили Петроний романи мотиви асосида қадимги Рим тўғрисида “Феллини-Сатирикон”, 1972 йили замонавий Рим тўғрисида “Феллинининг Рими” номли картиналар яратди. Замонавий Рим тўғрисидаги фильм Канн фестивалининг мукофотига сазовор бўлди.\n1974 йили Феллини “Оскар” тақдимотида энг яхши хорижий фильм номинацияси бўйича мукофотни қўлга киритган тўртинчи ва сўнгги картинаси “Амаркорд”ни суратга олди. Мазкур фильмда режиссёр яна болаликдаги унутилмас таассуротларини ўзида акс эттирувчи цирк мавзусига қайтди.\nФеллини 1980 йилларга келиб, фильмларига продюсер топа олмай, телевидение учун реклама роликларини тайёрлаш билан шуғуллана бошлайди. Режиссёр ижодининг сўнгги йилларида “Федерико Феллини Казановаси” (1976), “Оркестр репетицияси” (1978), “Аёллар шаҳри” (1980), “Кема ҳамон сузмоқда…” (1983), “Жинджер ва Фред” (1986), “Интервью” (1987) фильмларини яратди.\n1990 йили Феллини ўзининг сўнгги картинаси “Ой овози”ни тасвирга туширди. Бош қаҳрамон ролини италиялик комик актёр Роберто Бениньи ижро этди.\nФедерико Феллини 1993 йил март ойида кино санъатига қўшган улкан ҳиссаси учун сўнгги бор фахрли “Оскар” мукофоти билан тақдирланди. Шу йили 74 ёшли Федерико Феллини инсульт хасталигидан вафот этди. Режиссёрнинг садоқатли рафиқаси ва илҳом париси Жульетта Федерико вафотидан сўнг атиги беш ой умр кўрди.\nФедерико Феллини режиссурасининг ўзига хос томонларини бевосита неореализм йўналиши ва унинг фильмларда қай тарзда акс этганлиги билан боғлиқ ҳолда кўриш мумкин. Икккинчи жаҳон урушидан сўнг, Италия киносида “Неореализм” йўналиши пайдо бўлди. Неореализм аслида танқидий реализмнинг янги шакли бўлиб, у фашизм тазйиқидан озод бўлган мамлакат ҳаёти шароитида юзага келди. Аввалига ушбу йўналишда яратилган фильмлар уруш ва урушдан кейинги йилларни акс эттирган. Мазкур фильмлар қисқа ва лўнда, сунъий гўзалликдан буткул холилиги билан ажралиб турарди. Одатда оқ-қора рангларда тасвирга тушириладиган неореализм фильмлари халқнинг ҳақиқий яшаш шароитини намойиш этади. Ғариб қишлоқлар, шаҳар харобалари, жазирамада тош йўллардан юриб бораётган, иши ва уйларидан ажралган одамлар ва ҳоказо. Деталларнинг аниқлиги реал ҳаётнинг асл кўринишини очиб беришга ҳизмат қилади. Неореализм фильмларида профессионал актёрлар билан бир қаторда ҳаваскорларнинг роль ўйнаши ҳам кўп кузатилади. Режиссёрлар адабий итальян тилидан воз кечиб, воқеа содир бўлаётган ҳудуднинг шеваларидан фойдаланганлар. Буларнинг бари неореализм даври фильмларига ўзгача ҳаётийлик бахш этган.\nФеллини режиссураси унинг илк фильмлариданоқ неореализм йўналишининг бошқа вакиллари ижодидан фарқ қилади. Унинг фильмлари қаҳрамонлари одатий эмас. Улардаги индвидуаллик бўрттириб кўрсатилган. Фильмларда сюжетдан кўра ёрқин деталларга кўпроқ аҳамият берилган. Цирк ва буффонада мавзулари ҳам илк фильмларидаёқ кўзга ташланган. Феллини ижоди инсонларни бир-бирини тушунишга, ёлғонлар гирдобидан қутулиб, ҳаёт мазмунини қидиришга ундаши билан ўзига хос. “Йўл” фильми экран юзини кўргач, Италияда танқидчилар муаллифнинг неореализмдан оғиб универсализмга ўтиб кетганлигини, фильмнинг сатирадан кўра кўпроқ эртакка ўхшаб қолганлигини айтиб Феллинини кучли танқид остига олдилар. Бунга жавобан режиссёр: “Мен ўзимни маълум бир чекловлардан, яъни боши, ўртаси ва финали бор воқеалардан озод қилишга ҳаракат қиляпман. Менимча, фильм ўзининг ритми ва ўлчамига эга достон бўлмоғи керак”, дейди. Феллини ўз фильмларида янгидан-янги ифода воситаларини кашф қилиб кино санъати тилини метафоралар билан бойита олди. Феллини ижодининг сўнгги йилларида кўплаб мукофотларни қўлга киритиш билан бир қаторда томошабинлар орасидаги машҳурлигини йўқотиб борди. Танқидчилар режиссёр ижодида ўз-ўзини такрорлаш ва реалликдан четлашиш ҳолати кузатилаётганини таъкидладилар. Феллини фильми намойиши бўлаётган бўм-бўш кинотеатрда: “Менинг томошабиним ўлди” – деб айтган эди. Шунга қарамай, Федерико Феллини узоқ йиллик машаққатли меҳнати билан кино санъатида ўчмас из қолдира олди. У яратган фильмлар бугунги кунда ҳам ўз долзарблигини йўқотмаган, бетакрор режиссураси эса, ёш кино режиссёрлар учун ҳанузгача дастурул амал бўлиб хизмат қилмоқда.\n“Жаҳон адабиёти”, 2014 йил, 6-сон\n← Аввалги Аввалги Жон Стейнбек. Одамлар ва сичқонлар (2 пардали драма)\nКейинги → Кейинги: Тошкентда «Алпомиш» достони тўлиқ жонли ижро этилади


Фото: Алексей Навальнийнинг инстаграм саҳифаси\nРоссиялик мухолифатчи Алексей Навальнийнинг кийимлари ва шахсий буюмларида заҳар излари топилмаган. Уни заҳарлашгани айтилаётган модда фақат Томскдаги меҳмонхонадан топилган шишада аниқланган. Бу ҳақда сиёсатчининг матбуот котиби Кира Ярмиш маълум қилди.\nЯрмишнинг «Дождь» телеканалига берган интервьюсида айтишича, Навальнийнинг тарафдорлари меҳмонхонада у фойдаланган деярли барча нарсаларни йиғиб олиб, сиёсатчи ўзини ёмон ҳис қилгач, буюмларни текширув учун юборишган. Топилган буюмларнинг бир қисми Навальнийни Германияга олиб кетган самолётда етказилган.\nНавальнийни заҳарлашда фойдаланилгани айтилаётган шишани эса мухолифатчининг дўсти Мария Певчих олиб борган. Кира Ярмиш шиша борасидаги факт нега тезда аниқланмаганини тушунтирар экан кўпчилик бу борада Навальнийнинг ўзи билан маслаҳатлашиш учун у комадан чиқишини кутганини айтди.\nКремль матбуот котиби Дмитрий Песков Германияга олиб кетилган ва заҳарланиш ишида ҳал қилувчи бўлиши кутилаётган шиша ҳақида шундай деди: «Мутахассисларнинг айтишича, агар шишада асаб тизимига таъсир қилувчи модда бўлса, кимдир уни қаергадир олиб кетолмаган, бунга шунчаки улгурмаган бўларди».\nМаълумот учун, 20 август куни Томскдан Москвага қайтаётган Навальний самолётда ўзини ёмон ҳис қилган ва учоқ Омск шаҳрига фавқулодда қўнишга мажбур бўлган. Ўша куни комага тушган сиёсатчи 7 сентябрь куни Германиядаги «Шарите» клиникасида комадан чиқди. У 22 августдан буён Германияда даволанмоқда.


Ўзини ўзи банд қилган шахсларни рўйхатдан ўтказиш тартиби белгиланди — Review.uz\nЎзини ўзи банд қилган шахс махсус мобил илова ёки солиқ тўловчининг шахсий кабинети орқали ёхуд давлат солиқ хизмати органига келган ҳолда рўйхатдан ўтиши мумкин. Рўйхатдан ўтган жисмоний шахснинг якка тартибдаги тадбиркор сифатида давлат рўйхатидан ўтиши талаб этилмайди.\nҲукумат қарори билан Ўзини ўзи банд қилган шахс сифатида фаолиятни амалга ошириш тартиби тўғрисидаги низом қабул қилинди.\nЎзини ўзи банд қиладиган шахслар учун фаолият (ишлар, хизматлар) турлари рўйхатига Номоддий маданий мерос объектларини (дорбоз, аския ва лапар) асраш ва улардан фойдаланиш (маданият маркази таркибида фаолият юритаётган шахслар бундан мустасно) фаолият тури киритилди.\nНизомга кўра, ўзини ўзи банд қилган шахс махсус мобил илова ёки солиқ тўловчининг шахсий кабинети орқали ёхуд давлат солиқ хизмати органига келган ҳолда рўйхатдан ўтиши мумкин.\nЎзини ўзи банд қилган шахс тўғрисида маълумотлар базаси (регистр) давлат солиқ хизмати органлари томонидан яратилади ва параллел равишда “Ягона миллий меҳнат тизими” идоралараро дастурий-аппарат комплексида шакллантириладиган жисмоний шахснинг шахсий ишга жойлашиши тарихига интеграция қилинади.\nЎзини ўзи банд қилган шахс сифатида рўйхатдан ўтган жисмоний шахснинг якка тартибдаги тадбиркор сифатида давлат рўйхатидан ўтиши талаб этилмайди.\nМазкур фаолиятни амалга ошириш натижасида олинган даромадларга жисмоний шахслардан олинадиган даромад солиғи татбиқ этилмайди.\nЎзини ўзи банд қилган шахсларга маълумотнома чекланмаган муддатга берилади ва уларни рўйхатдан ўтказишда ҳақ ундирилмайди.\n“Ягона миллий меҳнат тизими”


Тортишиш балоси (2-қисм) | Azon.uz - Ахборот-таҳлилий портал\nТортишиш балоси (2-қисм)\n736 18:00 17.07.2019\nТортишиш ва мужодала мазамматида ворид бўлган хабарлар саноқсиздир.\nТортишишнинг чегараси – бировнинг гапига нисбатан, ундаги хатони кўрсатиб қилинган ҳар қандай эътироздир. Бу хато ё лафзда ёки маънода ёхуд сўзлагувчининг қасдида бўлади. (Яъни хатойинг сўзинг ёки сўзингнинг маъносида эмас, балки сенинг мақсадинг тўғримас, дейиш билан ҳам бўлади).\nТортишишни тарк этиш инкор ва эътирозни тарк қилиш билан бўлади. Эшитган қайси бир гапинг ҳақ бўлса уни тасдиқла. Агар дин ишларига тааллуқли бўлмаган ботил ёки ёлғон бўлса, сукут қил.\nБировга эътироз қилиш баъзан унинг лафзи тўғрисида ҳам бўлади. Наҳв жиҳатидан, луғат жиҳатидан, сўзни ўрнида ишлата билмасликдан тортиб ва назмдаги хатони кўрсатишлар бунга мисолдир. Айрим ҳолларда бу маърифат камлигидан ёки қаламнинг туғёнидан бўлади. Нима бўлганда ҳам унинг хатосини топишга сабаб йўқдир.\nАммо маънога келсак, сен айтгандек эмас, мана бундай, мана шундай сабаблар тўғрисидан хато қилдинг, демоқдир.\nМақсад тўғрисида эса, бу гап тўғри, лекин сенинг мақсадинг ҳақиқат эмас, балки бунда ғараз эгасисан, демоқ ва шунга ўхшаш гапларни айтмоқдир. Бу одатда илмий масалаларда бўлади. Ва жадал исми билан хосланган бўлиши ҳам мумкин. Бу ҳам мазмумдир. Балки сукут вожиб. Тан олмаслик ёки инкор юзасидан эмас, истифода кўринишида савол ёки текшириш кўринишида ҳам эмас, балки таниш маъносида мулойимлик лозим.\nАммо мужодалага келсак, у бировни ўчириш, ожиз қолдириш, гапидан камчилик топиш ва уни қусур ва жаҳлга нисбат беришдан иборатдир. Бунинг далили – унинг ҳаққа танбиҳи бошқа жиҳатдан мужодалачи ҳузурида кариҳ кўринишидир. Бу билан у ўзининг фазлини ва соҳибининг нуқсини кўрсатиш учун унинг хатосини изҳор қилмоқчи бўлади. Бундан фақат сукут, гуноҳ бўлмаган ишларнинг ҳаммасида сукут қилиш билан нажот топилади. Бунга боис бўладиган нарса, илм ва фазлни кўрсатиб кеккайиш ва нуқсини изҳор қилиб бировга ҳужум қилишдир. Бу иккови нафсда яширин бўлиб, уни кучайтирадиган шаҳватлардандир. Фазлни изҳор қилиш нафсни оқлаш қабилидандир. У бандадаги олийлик ва кибриё чақириғидан иборат туғён тақозоси бўлиб, иккови рубубийят сифатларидандир. Бу билан бошқани нуқсли қилиш эса, ҳайвоний табиат тақозоси бўлиб, бошқани янчиш, синдириш, тўқнашиб озор беришни мақсад қилади.\nБу икки сифат мазмум ва ҳалокатлидир. Уларни тортишиш ва мужодала қувватлантиради. Доимий тортишиш ва мужодалада бўлган инсон бу ҳалокатли сифатларни кучайтиради. Улар кишини макруҳлик чегарасидан ўтказади, балки бировга озор бериш ҳосил бўлса, у гуноҳ, маъсиятдир. Тортишув озор беришдан, ғазабни қўзғашдан ва унга эътироз қилганни қайтишга, ҳамда ҳақиқат ёки ботил бўлсин, гапини қувватлаб, унга ёрдам беришга мажбурлашдан ҳеч ҳам холи бўлмайди. Уни айтганга тасаввур қилинадиган ҳамма хунук сўзларни дейилади. Шундан икки ит бир бирига ҳургандек, тортишувчилар ўртасида жанжал қўзғолади. Уларнинг ҳар бири соҳибини ўзи биладиган таҳқирлаш, ўчириш ва мот қилишнинг энг кучли йўллари билан тишлашни мақсад қилади.\nБунинг муолажасига келсак, у ўзининг фазлини изҳор қилишга боис бўлган кибрини, бошқанинг нуқсини кўрсатишга сабаб бўладиган ҳайвонийлигини синдириш билан бўлади. Шунингдек булар “Кибр ва ужбнинг мазаммати китоби”да ва “Ғазаб мазаммати китоби”да келади. Чунки ҳар иллатнинг муолажаси унинг сабабини йўқ қилиш билан бўлади. Тортишув ва мужодаланинг сабаби биз зикр қилган сабаблардир. Сўнг унда доимий бўлиш уни одат ва табиатга айлантиради, токи у нафсга ўрнашади ва унга сабр қилиш қийин бўлади.\nРивоят этилишича, Абу Ҳанифа раҳимаҳуллоҳ Довуд Тоийга: “Нима ёлғизликни маъқул кўряпсиз?”, дедилар. “Нафсим билан мужодала қилиш учун”, деганларида: имом Абу Ҳанифа: “Унда мажлисларда ҳозир бўлиб айтилганларни эшитиб ўтиринг, ўзингиз гапирманг”, дедилар. Шунда Довуд: “Шундай ҳам қилиб кўрдим, ўзимга бундан ҳам кўра машаққатли ишни кўрмадим”, деб жавоб қилдилар. Айтганларидек, бошқадан хатони эшитганда, унинг очиб ташлашга қодир бўла туриб, сукут ила сабр қилиш жуда қийин бўлади. Шунинг учун Пайғамбар соллаллоҳу алайҳи ва саллам: “Ким ҳақ бўла туриб тортишишни тарк қилса, Аллоҳ унга жаннатнинг олий мақомида бир уй бино қилади.”, деганлар. Чунки бу нафсга жуда оғир келади. Мазҳаб ва ақида масалаларида бу ҳолат жуда кўп учрайди.\nТортишув табиатдир. Агар уни савоб деб ўйласа унга ҳирси кучаяди ва табиат, ҳам шариат унга кўмаклашади. Бу айни хатодир. Балки, инсонга аҳли қибла тўғрисида тилни тиймоқ лозим бўлади. Агар бидъатчини кўрса унга мужодала йўли билан эмас, насиҳатла лутф этмоқ керак. Чунки мужодала уни адашишдан қутилиш ва ўзига ўхшаган аҳли мазҳабидан бўлган мужодалачилар хоҳласа, қўлидан келадиган санъат деган ҳаёлга олиб келади. Ва мужодала сабаб қалбида бидъат давом этади ва кучаяди. Агар насиҳат фойда бермаслигини билиб қолса, ўзи билан машғул бўлади ва уни тарк этади. Пайғамбар алайҳиссалом айтадилар: “Аҳли қибладан тилини тийганга Аллоҳнинг раҳмати бўлсин, илло қўлидан келганича яхшилик айтса бўлади”. Ҳишом ибн Урва: Пайғамбар алайҳиссалом бу сўзларини етти марта қайтарган эдилар, дейдилар.\nМужодалага бир муддат одатланиб қолган, уни одамлар мақтаган ва шу сабабдан ўзида ифтихор ва мамнуният туйган кишида бу ҳалокатли хусусият кучаяди. Бунинг устига унда ғазаб, кибр, риё, обрўпарастлик ва манманлик ҳукмронлиги жамланса, ундан қутулишга кучи етмайди. Бу сифатларнинг биттаси билан курашиш машаққатли-ку, улар бирлашиб қолса нима бўлади?\nтортишиш мужодала Мақолалар Ислом Аҳлоқ\nШайх Муҳаммад Тақи Усмоний тортишувлар ҳақида\n0 18:00 03.12.2019\nТортишиш балоси (1-қисм)\n1117 12:55 16.07.2019


«Янгиликка интилиш иқтисодиётимиз тараққиётининг муҳим омилидир» — Шавкат Мирзиёев\nШавкат Мирзиёев Пахтакор туманида бўлиб, Жиззах вилоятида енгил саноат, чарм-пойабзал, қишлоқ хўжалиги тармоқларида амалга ошириладиган истиқболли лойиҳалар билан танишди. Бу ҳақда ЎзА хабар берган.\nДавлат раҳбарининг 2016 йил 21 декабрдаги «2017-2019 йилларда тўқимачилик ва тикув-трикотаж саноатини янада ривожлантириш чора-тадбирлари Дастури тўғрисида»ги қарори соҳа ривожи учун кенг имкониятлар яратмоқда.\nВилоятда 2017-2018 йилларда енгил саноатни ривожлантириш дастури доирасида қатор истиқболли лойиҳаларни амалга ошириш режалаштирилган. Миллий банк томонидан «Элеганс текс», «Пахтакор голд текс», «Фориш голд текс», «Зомин текстиль», «Зарбдор текстиль» каби корхоналарда умумий қиймати 111 миллион долларлик лойиҳаларни ҳаётга татбиқ этиш ва 2 минг 890 янги иш ўрни ташкил этиш мўлжалланган.\n«Асака» банки, «Ипотека-банк» ва «Алоқа» банки томонидан амалга оширилаётган лойиҳалар тўқимачилик ва тикув-трикотаж саноатини ривожлантириш, етиштирилаётган пахта толасини ҳудуднинг ўзида қайта ишлаш ҳажмини кенгайтириш ва аҳолини сифатли кийим-кечак маҳсулотлари билан таъминлашга хизмат қилади.\nПрезидент ташкил этилаётган ҳар бир иш ўрни муҳим эканини, корхоналарни барпо этишда замонавий қурилиш материалларидан кенг фойдаланиш ва ишга тушириш муддатларини тезлаштириш лозимлигини қайд этди.\nВилоятда тери хомашёси тайёрлаш ва қайта ишлаш ҳажмини оширишга қаратилган лойиҳалар ҳисобига истеъмол бозорини арзон ва сифатли маҳсулотлар билан таъминлаш борасида қатор ташаббуслар илгари сурилмоқда.\n«Ўзбекозиқовқатхолдинг» холдинг компанияси томонидан «Жиззахулгуржисавдо» масъулияти чекланган жамияти негизида агрологистика маркази ташкил этилмоқда. «Жиззах» эркин иқтисодий зонаси ҳудудида жойлашган ушбу корхона қишлоқ хўжалиги маҳсулотларини қайта ишлаш, қуритиш, қадоқлаш, сақлаш, иссиқхона ташкил этиш ҳамда экспортга йўналтириш билан шуғулланади. Корхона газ, сув, электр энергияси билан тўлиқ таъминланган. Ҳудудда темир йўл тармоғи хизмат кўрсатмоқда.\nАгрологистика марказига қишлоқ хўжалик махсулотларини қайта ишлаш учун зарур бўладиган асбоб-ускуналарни Италиядан келтириш кўзда тутилмоқда. Лойиҳа амалга оширилгандан сўнг қишлоқ хўжалиги махсулотларини сақлашга мўлжалланган 2 минг тонналик совутгич, шунча сиғимга эга дуккакли маҳсулотларни сақлаш омборхонаси, 3 минг тонна мева-сабзавотни қайта ишлаш қувватлари, 4 гектарда иссиқхона ташкил этилади. Ишчилар сони 150 нафарга етказилади.\nЖиззах шаҳридаги «Бону ширинликлари» корхонаси томонидан қандолат ва шоколад маҳсулотлари ишлаб чиқариш лойиҳаси тақдим қилинди. 140 ишчи меҳнат қилаётган ушбу корхонада фаолиятни кенгайтириш мақсадида экспортга йўналтириладиган кондитер ва шоколад маҳсулотлари ишлаб чиқариш линияларини ўрнатиш мўлжалланмоқда. Лойиҳанинг умумий қиймати 14 миллиард сўм бўлиб, шундан 9,8 миллиард сўми Халқ банки кредити ҳисобидан амалга оширилади. Қўшимча 150 иш ўрни яратилади.\n«Янгиликка интилиб яшаш иқтисодиётимиз тараққиётининг муҳим омилидир. Бугун хорижий бозорларда мамлакатимизда ишлаб чиқарилган маҳсулотларга талаб ортиб бормоқда. Бу иқтисодиётимиз тобора юксалиб бораётганидан далолатдир. Жиззах вилоятида амалга оширилаётган мазкур лойиҳалар иқтисодий самарадорлик билан бирга, экспорт салоҳиятини юксалтириш, Ўзбекистонда ишлаб чиқарилган маҳсулотларнинг жаҳон бозорида харидоргирлигини оширишда муҳим аҳамият касб этади», деган Шавкат Мирзиёев.\nВилоятда йирик чорвачилик лойиҳаларини молиялаштириш, паррандачиликни ривожлантириш, Зомин туманида токзорлар, иссиқхона мажмуаси барпо этиш, асал етиштириш, Бахмал туманида 2 минг бош қорамол боқиладиган ва сутни қайта ишлайдиган заводни ишга тушириш, Фориш туманида наслли эчкиларни кўпайтириш ва эчки сутини қайта ишлаш агрофирмаси ташкил қилиш, Ғаллаорол туманида ёнғоқзорлар барпо этиш, Айдар-Арнасой кўллар тизимида балиқчиликни ривожлантириш лойиҳаларининг тақдимотлари ҳам ўтказилди.\nПрезидент ушбу лойиҳалар билан танишиб, уларнинг ҳар бири бўйича мутасаддиларга тегишли кўрсатмалар берди.\nЕвропа инвестиция банки Жиззахдаги янги автомобиль заводи қурилишига сармоя ажратди\n18:13 / 23.05.2018


Август анжумани ўтди\nВилоят ҳокимлигининг мажлислар залида Туркистон вилояти таълим соҳаси ходимларининг “Билимли миллат – барқарор тараққиёт гарови” мавзуидаги август анжумани ўтди. Анъанага кўра янги ўқув йили арафасида ўтган вилоят ўқитувчиларининг август анжуманида амалга оширилган ишлар муҳокама қилиниб, янги ўқув йилидаги вазифалар сараланди. Кенгашда онлайн шаклда вилоятдаги устозлар ва ОАВ вакиллари қатнашди. Тадбирни очган вилоят ҳокимининг ўринбосари Сакен Қалқаманов туркистонликларни янги ўқув йили бошланиши билан қутлаб, мақсадларга тўхталди.\n– Бугун – таълим бериш мазмуни, ўқувчи шахсияти ва педагог фаолиятига кўзқарашлар ўзгарган давр. Олдимизда юксак вазифалар турибди. Ҳукумат ва вилоят ҳокимлигининг топшириқларига мувофиқ, вилоятимизда янги ўқув йилига тайёргарлик юзасидан қатор тадбирлар амалга оширилмоқда. Бугунги кунда ўқитувчилар мақомини юксалтириш ва моддий аҳволини яхшилаш республика даражасида кўтарилиб, “Педагоглар мақоми тўғрисида”ги қонун доирасида қатор ишлар қилинмоқда. Қадрли устозлар! Сизларнинг бугунги шогирдингиз – мамлакатимизнинг ёрқин келажаги. Янги ўқув йилининг муваффақиятлари, ютуқлари мўл, ижодкорликка тўла, қувончлари кўп бўлсин! – деди С. Қалқаманов.\nЯнги ўқув йилида 927та кундузги ўрта таълим муассасасида ўқув жараёни анъанавий шаклда бошланиб, уларда 516740 ўқувчи таълим олиши кутилмоқда. Мактабларда санитария меъёрларига қатъий риоя қилинади, улар дезинфекция воситалари билан таъминланган. 83897 нафар ўқитувчининг 71809 нафари (95,6 фоизи), техник ходимларнинг 27560 нафари (96,6 фоиз) вакцина олди. Мазкур кўрсаткич ўқиш бошлангунга қадар 100 фоизга етказилади.\n2021-2022 ўқув йилига ота-оналар аризасига мувафиқ 47266 нафар бола 1-синфга қабулланди. Тадбирда янги ўқув йилининг ўзига хос янгиликларига тўхталган вилоят инсон салоҳияти бошқармаси раҳбари Рақимбек Жўлаев, жумладан шундай деди:\n– 1 сентябрь – Билимлар куни мактаб остонасини биринчи бор ҳатлаган ўқувчиларга Алифбе дарслиги тантанали равишда топширилади. Яна бир ўзгачалиги – ўқувчиларга мактабга нафақат мактаб кийимида, балки, мактабга хос кийимда келишига рухсат берилди.\nОнлайн шаклда ўтган кенгашда таълим соҳасидаги янги технологиялар, илғор тажрибалар билан ўртоқлашишга келган 60 нафарга яқин меҳмонга сўз берилди. Кентов кўп соҳали коллежи битирувчиси, ёш мутахассис, уста, вилоят ва республика Worldskills чемпионатининг олтин медаль соҳиби Мақсат Талипхан, “Bilim Media Group” компаниясининг ижровий директори Санжар Кенжеханули, “Айқанат” таълим лойиҳаси мувофиқлаштирувчиси Сауле Жарқинбекова ва бошқалар маъруза қилди.\nВилоят ҳокимининг матбуот хизмати., 2021-08-24, 04:11 281\nҚозоғистон – Ўзбекистон: ҳамкорлик янги босқичда 103\nИнновациявий таълим – келажак дастури 86\n''Binom school'' мактаби барпо этилади 51\nЎқитувчиларга эҳтиром кўрсатилди 149\n''Алифбе'' келди... 99\nБиринчи қўнғироқ жаранглади 190\nМактаблар қучоқ очди 139


Путин Қирғизистон президентига миннатдорлик билдирди\n17:35 / 20.06.2017\nРоссия президенти Владимир Путин қирғизистонлик ҳамкасби Алмазбек Атамбоевга миннатдорлик билдирди. У Қирғизистондаги вазият барқарорлашганини айтди ва унинг ваколати муддатига якунига етгач ҳам, икки давлат ўртасидаги муносабатлар ривожланишига умид билдирди. Бу ҳақда РИА Новости хабар тарқатди.\n"Аввалги беқарорлик даврида (Атамбоевнинг) саъй-ҳаракатлари туфайли вазият нафақат яхшиланди, балки, менинг фикримча, ижобий ривожланиш йўналишига қараб ўзгарди", - деди Путин РФда давлат ташрифи билан бўлиб турган Атамбоев билан учрашувда.\n"Сизни табрикламоқчиман ва президентлигингиз пайтида қилинган нарсалар давом эттирилишига умид билдирмоқчиман", - дея қўшимча қилиб ўтди Путин.\nАтамбоевнинг президент лавозимидаги муддати жорий йилнинг кузида ўз ниҳоясига етади.


Кармана туманида томорқа маданияти қай аҳволда? | O'zLiDeP\nКармана туманида томорқа маданияти қай аҳволда?\nРеспублика ишчи гуруҳи бу ҳолатни уйма-уй ўрганди\nХалқимиз азалдан ердан самарали фойдаланиб, деҳқончиликнинг ҳадисини олган. Шу сабаб, бугун ҳар бир ўзбек хонадони борки, бир қарич ердан ҳам яхшигина даромад қилиб, рўзғорини фаровон, дастурхонини тўкин қилаётир.\nЎзбекистон фермер, деҳқон хўжаликлари ва томорқа ер эгалари кенгаши, Ўзбекистон Либерал-демократик партияси, бир қатор вазирликлар ва мутасадди ташкилот вакиллари, ҳокимликлардан ташкил топган ишчи гуруҳи Навоийда бўлиб, деҳқон хўжаликлари ва аҳоли хонадонларида уйма-уй юриб, томорқалардан унумли фойдаланиш бўйича тавсиялар бермоқда. Уларни қийнаётган муаммо ва камчиликларни ўрганмоқда.\nИшчи гуруҳ аъзолари вилоятнинг Кармана туманидаги маҳаллалардаги ҳолатни ҳам ўрганиб чиқишди.\nТумандаги “Каттамачит” МФЙда яшовчи Ғафуржон Файзуллаев ака-укалари билан биргаликда тўртта лойиҳа асосида 120 млн сўмлик кредит олиб, “Export Fish Produkt” МЧЖ билан шартнома тузган. Шартномага кўра Ғафуржон Файзуллаев хонадонига тўртта сунъий ҳавза қурилиб, 6400 дона африка лаққа балиғи чавоқлари етказилди. Туман бўйича 21 та хонадонга худди шу усулда балиқхона қуриб берилган. Биргина “Агробанк”нинг ўзига 6 маҳалла бириктирилган бўлиб, тумандаги 323 хонадонга 3 миллиард 300 миллион сўмдан ортиқ маблағ ажратилган. Шундан 77% и кам таъминланган оилаларга берилмоқда.\n– Бир ой олдин 1,5 тонна балиқ олдик. 6 ойда балиқларимиз бир килограмлик бўлади, – дейди Ғафуржон Файзуллаев. – Демак, ана шу 1,5 тонна балиғимиз 6 ойда 22 млн, бир йилда 45 миллион даромад беради. Энг қулай томони —“Export Fish Produkt” МЧЖ балиқларимизнинг озуқаси билан ҳам доимий равишда таъминлаб туради. Балиқлар етилгач, килосига 15 мингдан тўлаб таъминотчимизнинг ўзи қайтариб сотиб ҳам олади. Бу йил яна тадбиркорлигимизни кенгайтириб, иссиқхона ҳам қилмоқчимиз. Оила аъзоларимиз давлат ташкилотларида ишлаш билан бирга, қўшимча даромад манбаи сифатида балиқчиликни ҳам катта қизиқиш билан давом эттиришмоқда.\nИшчи гуруҳ ўрганишлари давомида “Арабхона” маҳалласига ташриф буюрганида у ерлик туб аҳоли вакиллари ҳар бир қарич ердан самарали фойдаланаётганига гувоҳ бўлишди.\nУшбу маҳаллада яшовчи Учқун Жаҳонов ҳам 10 сотихлик томорқасида ўз ҳисобидан иссиқхона қуриб, 4 сотихига картошка, 3 сотихига бодринг, қолган 3 сотихига эса помидор эккан. Энг ажабланарлиси, помидор ниҳолларининг орасига булғор қалампири экиб, шу кунга қадар булғор қалампирининг ўзидан 10 млн. сўмдан ошиқ фойда кўрган. Картошкадан ҳам 7,5 млн. сўм даромад қилган. Картошкани тугатиб, унинг жойига яна жайдари помидор эккан.\n– Иссиқхоналаримиз икки услубда қурилган. Масалан, термос усулидаги иссиқхонамизнинг маҳсулотлари 15 кун олдин тайёр бўлади, – дейди Учқун Жаҳонов. – Булардан ташқари помидор ва булғор қалампирининг ниҳолларини ҳам бутун маҳаллага етиштириб берамиз. Йиллик даромадимиз 50 млн сўмни ташкил қилади.\nОилаларнинг даромад манбаини ошириш мақсадида Кармана туман ҳокимлиги томонидан ҳам тарғибот тадбирларига алоҳида эътибор қаратилиб, тизимли ишлар амалга оширилмоқда.\n– Туман аҳолисининг реал даромадларини ошириш учун “Ҳар бир оила – тадбиркор” лойиҳаси доирасида қатор лойиҳаларни қўллаб-қувватламоқдамиз, – дейди Кармана туман ҳокимлиги иқтисодиёт ва саноат бўлими бошлиғи Шерзод Зайниддинов. – Шу кунга қадар 22 хонадонга тижорат банкларидан 660 млн сўмлик кредит олишида кўмаклашдик. Томорқа тадбиркорлиги билан шуғулланувчи ҳар бир хонадонга агрономлар бириктириб, экинларнинг ривожланишини яхшиловчи минерал ўғитлар билан ҳам таъминламоқдамиз. “Арабхона” маҳалласи аҳолиси 100 фоиз деҳқончилик билан шуғулланади. Бу дегани шу маҳаллага тегишли 84,1 гектар ернинг ҳар бир қаричи даромад келтирмоқда. 36 хонадонга 8 фоизлик имтиёзли кредит билан иссиқхона қуриб берилди. Улар “Бир маҳалла – бир маҳсулот” тамойили асосида иш юритиб, бир-бирлари билан ҳам тажриба алмашадилар, ҳам маҳсулотларини биргаликда сотувга чиқарадилар.\nШунингдек, туманнинг “Арабхона” маҳалласидаги Дилором Файзиева ҳам оиласи билан 10 йилдан буён гулчилик билан шуғулланади. 6 сотих ерга оилавий бюджетидан 3 та иссиқхона қуриб, эртапишар ва кечпишар бодринг ҳамда 4600 дона гладиолус гул эккан. Тошкентдан олиб келинган гладиолусларнинг ўзидан ҳозиргача 3 млн. сўм соф фойда кўрган.\n– Ҳар йили гул экиб, сотувга чиқарамиз, – дейди Дилором Файзиева. – Турфа гуллардан экиб тажриба орттираяпмиз. Бу йил гладиолус экдик. Бу тугаши билан унинг жойига хризантема экамиз. Сентябрга хризантемаларимиз бозорга чиқади. Гладиолус гулларининг ҳар донасини 2-2,5 минг сўмдан сотдик.\nШу маҳалланинг яна бир хонадонига ташриф буюрилди. “Бободеҳқон” кўчаси 179-уйда истиқомат қилаётган ҳақиқий бободеҳқон Ҳусен Нуримов билан учрашдик. Паррандачилик билан шуғулланишни бошлаган тадбиркор оила соҳиби апрелда 8 фоизлик 30 млн сўм кредит олиб, дастлаб 1340 та, кейинчалик 1500 бош жўжа олиб, тадбиркорликни бошлаган.\n– Биринчи партияни сотувга чиқардим, – дейди Ҳусен Нуримов. – Товуқларни ҳар бир бошини 8,5 минг сўмдан топширдим. Биринчи партиядан барча харажатларим қопланди. Мана яна 35 кунда фойдага кираман. 10 сотих ер майдонимизў бор. 4 сотихга иссиқхона қуришни режалаштирганман. Мақсадим яратилаётган имкониятлардан унумли фойдаланиб, оилавий даромадимизни ошириб бориш.


Энди энг арзон смартфонларга ҳам Android 10 ўрнатса бўлади! - Terabayt.Uz\nЭнди энг арзон смартфонларга ҳам Android 10 ўрнатса бўлади!\nAndroid 10 операцион тизими шу ойнинг бошида намойиш этилган бўлиб, унгача расман янгиланувчи смуртфонлар рўйхатини эълон қилганмиз. Шунингдек, мазкур апдейтни қабул қилувчи Samsung смартфон ва планшетларининг тўлиқ рўйхати ва муддатлари ҳақида ҳам маълумот чиққан.\nGoogle компанияси энди унинг енгиллаштирилган – бошланғич конфигурацияларга эга бўлган ҳамёнбоп смартфонларга мосланган Android 10 (Go edition) версиясини ҳам намойиш этди. Мазкур тизим талқини тезкор хотираси 1,5 гигабайтдан кам бўлган смартфонларга мўлжалланган.\nКомпаниянинг таъкидлашича, Android 10 (Go edition) тезкорроқ ва хавфсизроқ бўлган. Иловалар унда олдинги авлод – Android 9 Pie (Go edition) тизимидагига нисбатан 10 фоизга тезроқ ишга тушади. Шунингдек, тизимнинг умумий тезлиги ва ишончлилиги ҳам оширилган.\nХавфсизлик масаласига келсак, Android 10 (Go edition) талқинида шифрлашнинг Adiantum протоколи жорий этилган. Google мазкур протоколни шу йилнинг февралида, қуввати пастроқ бўлган қурилмалар учун махсус тақдим этганди. Adiantum протоколи самарадорликни пасайтирмаган ҳолда шифрлашдан фойдаланишга имкон беради.\nAndroid 10 (Go edition) операцион тизимига эга биринчи смартфонлар шу йил кузнинг охирида тақдим этила бошлайди.\nЎҚИНГ: Google'нинг ушбу иловаси 100 миллиондан ортиқ марта юклаб олинди!\n#Google #андроид смартфон #прошивка #смартфонлар #Android 10 #Android 10 (Go edition)


Масжид мактабдан жозибали...ми?\n29 ноябр 2020, Тошкент вақти: 04:12\nЖума кунлари болаларнинг мактабни ташлаб¸ масжидга кетаëтгани Қирғизистон таълим тизимидаги жиддий муаммолардан бири сифатида кўрилмоқда.\nҚирғизистон жанубида ўқувчиларнинг дарс пайтида намоз ўқиш учун масжидларга кетиб қолаётгани олдини олиш учун маҳаллий расмийлар милиция билан масжидларни текшириш тадбирлари ўтказаётир.\nТадбир жараёнида дарс пайтида намоз ўқишга келган ўқувчилар аниқланиб, уларга нисбатан чоралар кўрилмоқда.\nЎш вилоят губернатори ўринбосари Гулойим Машрапованинг айтишича, бир неча ой мобайнида маҳаллий ҳокимиятлар милиция кўмагида вилоят туманларидаги масжидларда намоз ўқиётган болаларни аниқлаш мақсадида текширувлар олиб борган.\n- Текширувлар пайтида марказий масжидларда мактаб ўқувчиларининг жума намозида қатнашганлари аниқланди. Уларнинг асосий қисми мактабдаги дарсларини ташлаб, жума намозига келганлар.\nМасалан, Новқат туманидаги мактабларнинг 10 ва 11 синф ўқувчиларининг деярли ҳаммаси мактабга бормай, жума намозига келганлар, деди Ўш вилоят губернатори ўринбосари Гулойим Машрапова.\nҚирғиз матбуоти Ўш вилоятидаги маҳаллий ҳокимиятлар ва милициянинг масжидга қатнаган ўқувчиларни аниқлаш бўйича ўтказган тадбирини кескин танқид қилиб чиқди. Хусусан, 24 kg ахборот агентлиги бу тадбирни диний эркинликка тажовуз сифатида баҳолади.\nЎш шаҳар ички ишлар бошқармаси масъулларидан бири Шокир Зулимов эса бу борада махсус буйруқ борлигини айтади:\n- Бу борада буйруқ бор. Буйруқнинг бир бандида мактаб пайтида дарсларга кирмай масжидга борган ўқувчиларни аниқлаб, мактаб директорлари ва туман масъуллари иштирокида уларга нисбатан чора кўринглар, деб ёзилган, деди Шокир Зулимов.\nУнинг айтишича, милиция масжидга бораётган ўқувчиларни таъқиб қилаётгани йўқ. Балки¸ дарс пайтида ўқувчиларнинг мактабда бўлишини таъминлаш учун маорифчиларга кўмак кўрсатаётир. Дарсдан ташқари пайтда масжидга қатнаётган ўқувчиларга эса ҳеч қандай эътирозлар йўқ.\nАйни пайтда маҳаллий ҳукуматлар бу борада ёрдам сўраб масжид имомларига ҳам мурожаат қилганлар. Бироқ Ўш вилоят қозиси Суюн ҳожи Қалиқовнинг айтишича, уламолар бу йўналишда ҳукуматга ёрдам кўрсатишга ожиздирлар.\n- Масжидга жума намози ўқиш учун келган ўқувчини биз қўлидан етаклаб ташқарига чиқариб юбора олмаймиз. Масжид ҳамма учун очиқ, деди вилоят қозиси.\nЎшдаги Халқаро Ислом маркази раҳбари Содиқжон ҳожи Камолов эса маҳаллий ҳокимиятларнинг ўқувчиларни дарс пайтида масжидларга боришининг олдини олиш тўғрисидаги ҳаракатларини диний ҳуқуқларни поймол этиш сифатида қабул қилмаслик кераклигини айтади:\n- Болаларни мактабни ташлаб масжидга қатнашдан қайтаришга келсак, буни шундай тушуниш керакки, болалар масжидга кетдик деб, масжидга ҳам бормасдан, мактабга ҳам бормасдан, кўчада юрганлиги ҳолатлари аниқланган. Мана шу кўринишга барҳам бериш учун мазкур тадбирлар ўтказилаётган бўлса керак, деди Содиқжон ҳожи Камолов.\nЎшлик диндор Абулбанот Юсубали Эргаш ўғли эса ўқувчиларни бундай йўллар билан мактабларга қайтариш самарали натижа бермайди, деган фикрда.\n- Бизнинг динимиз намозни қандай фарз қилган бўлса, илмни хам шундай фарз қилган. Илмга ҳам Қуръонда оятлар бор.\n“Иқро бисми робикал лази холақ”, деган оят ва яна Пайғамбаримиз Соллоллоҳу алайҳи васалламнинг “Утлубил ъилма минал махди илал лаҳди”, деган ҳадисларига асосан илм фарз бўлади.\nБизнинг динимиз илмни дунёвий илмга, диний илмга ажратмайди. Илмнинг барчасини олишни фарз қилади.\nБолаларнинг жума намозига кетиб қолишига сабаб¸ уларнинг диннинг бир тарафини ушлаб, иккинчи тарафига бепарво қараётганидир.\nБунга эса, ота-оналарининг бепарволиги, ўқитувчиларнинг лоқайдлиги, мактабларда дунёвий илмларни ҳам ўқувчига қизиқарли қилиб етказиб бера оладиган муаллимларнинг етишмаслиги сабабдир, дейди ўшлик диндор Абулбанот Юсубали Эргаш ўғли.\nАйтиб ўтиш лозимки, маҳаллий ҳокимиятлар ва милиция текширувлари, шунингдек, мадрасаларда ҳам олиб борилган.\nЎш вилоят губернатори ўринбосари Гулойим Машрапованинг билдиришича, шу йилнинг март ойида вилоятдаги 17 мадрасадан 14таси санитария талабига жавоб бермаслиги ва ўқув сифатининг пастлиги туфайли вақтинчалик ёпилган.


Америкалик жарроҳлар биринчи марта боланинг қўл панжасини кўчириб ўтказиш амалиётини ўтказди\nАҚШнинг Филадельфия штати жарроҳлари биринчи марта 8 ёшли Зион Харви исмли боланинг қўл панжасини кўчириб ўтказиш амалиётини ўтказди. NBC News телеканалининг хабар беришича, унинг панжаси болалигида кесиб ташланган эди.\nАмалиётда 40 нафар жарроҳ иштирок этди. Гуруҳга доктор Л. Скотт Левин бошчилик қилди. Мутахассиснинг сўзларига қараганда, 2011 йили катта ёшдаги одамда ўтказилган шу турдаги амалиёт навбатдаги тажриба учун замин вазифасини ўтаб берган.\nЛевиннинг қўшимча қилишича, болалар суягининг нозиклиги амалиёт чоғида қўшимча қийинчиликлар туғдирди.\nХарви икки ёшида ҳаёт учун хавфли инфекцияга учрагани боис қўл ва оёқларидан маҳрум бўлган эди. Аммо болакай умидини узмаган. У ўзида ўтказилган жарроҳлик амалиётини “орзуларнинг ушалиши” деб баҳолади.


АЗАМАТ АБДУРАИМОВ: «НЕФТЧИ», «НАВБАҲОР» «АНДИЖОН»НИ ЎЗАРО ТАҚҚОСЛАШ ҚИЙИН»\n«Динамо» - «Андижон» (2:0) учрашуви якунига етгач, ҳар икки жамоа бош мураббийлари журналистлар саволларига жавоб қайтаришди. Меҳмонлар мураббийидан сўнг, «Динамо» устози Азамат Абдураимов саволларга жавоб қайтарди.\n- Бугун жуда муросасиз учрашув гувоҳига айландик. Биз ўйинга пухта тайёргарлик кўргандик ва биринчи бўлимда имкониятларимиздан фойдаланиб икки тўп киритдик. Иккинчи бўлимда эса «Андижон» жамоасида вазиятлар юзага келди, аммо улар бундан фойдалана олишмади. Биз иккинчи бўлимда ҳисобни ушлаш учун ўйнадик, шу сабабли мухлисларимиз иккинчи 45 дақиқаликда томошабоп ўйин кўра олишмади. Яъни, бизда иккита йўл бор эди: очиқ футбол намойиш этиши ёки ҳисобни ушлаш учун тўп суриш. Мен эса иккинчи йўлни танладим. Чунки, биз ўтказган учта ўйинда катта куч сарфлаб уч ғалабага эришдик. Айниқса, наманганликларга қарши баҳсда ноқулай об ҳавода тўп суриб футболчилар жисмонан катта куч йўқотишганди. Мана шундай сабаблар учун бугун иккинчи бўлимда ҳисобни ушлаш учун тўп сурдик ва энди Қаршида бизни «Насаф»га қарши жуда қизиқарли баҳс кутиб турибди. Бугун айниқса Жаъфар учун жуда хурсанд бўлдим. Ҳужумчининг ўзи ҳам собиқ жамоасига қарши ўйинга яхши тайёргарлик кўриб бугун ўз сўзини айтди. Бу гол Ирисметовнинг ҳақиқий тўпурар ҳужумчи эканлигини исботлади. Энг асосийси футболчиларнинг ўз кучларига ишонаётганлари мени қувонтирмоқда.\n- «Динамо» сўнгги уч ўйинда «Нефтчи», «Навбаҳор», «Андижон» жамоаларини мағлуб этди. Айтингчи, ушбу учрашувлар орасидан қайси бири энг қизиқарли, энг оғир ва қийин баҳс бўлди?\n- Энг қизиқарли учрашув Фарғонанинг «Нефтчи» жамоасига қарши кечди. Ўйин голларга бой бўлди. Биз ҳар тарафлама чиройли ўйин кўрсатиб «Нефтчи»ни мағлуб этдик.\n«Навбаҳор»га қарши ўйин эса энг шиддатли баҳс бўлди. Ўйин ноқулай об-ҳаво шароитида ўтказилиб, битта гол учрашув тақдирини ҳал этди.\nЭнг катта қийинчиликларни олиб келган учрашув эса «Андижон»га қарши ўтказилди. Чунки, бу ўйинга қадар футболчилар анча толиққан эдилар ва бу баҳс қийин ўтиши аниқ эди. Ҳам руҳан, ҳам жисмонан қийин учрашувда шогирдларим ғалабани қўлга киритишди.\nУмуман олганда ушбу баҳсларнинг барчаси биз учун жуда аҳамиятли ўйинлар эди ва биз буларни ўз ҳисобимизга ҳал этганлигимиздан хурсандман.\n- Мутахасис сифатида айтингчи, сизга водий жамоаларидан қайси бири айни дамда кучлироқ кўринди?\n- Ушбу уч жамоа ҳам анча кучли. Уларни ўзаро таққослаш жуда қийин. Уччала жамоада ҳам кучли таркиб йиғилган, ўзининг кучли томонлари бор. Битта жамоани кўрсата олмайман.\nЎқилди (марта): 2332. Киритилган сана: 2010-05-29 16:22:24.


Кегайли туманига медиа-тур ташкил этилди – Қорақалпоғистон Ахборот Агентлиги\n7 май 2021, 11:39 428\nҚорақалпоғистон Республикаси Вазирлар Кенгаши ва Кегайли тумани ҳокимлиги ташаббуси билан оммавий ахборот воситалари вакиллари ҳамда блогерлар учун медиа-тур ташкил этилди.\nМақсад, туманда жорий йилнинг биринчи чорагида амалга оширилган ишлар ва келгусидаги режалар билан яқиндан таништириш эди.\nТуманда чорвачиликни ривожлантириш, аҳолини арзон ва сифатли маҳсулотлар билан таъминлаш борасида қатор лойиҳалар амалга оширилмоқда. Ушбу лойиҳалар доирасида чет давлатлардан наслли қорамоллар, қўй ва эчкилар олиб келинмоқда. Бунинг учун тижорат банклардан имтиёзли кредит маблағи ажратиб берилмоқда. Тумандаги «Пийшенбай чорва» фермер хўжалиги шулар жумласидандир. 2017 йилда ташкил этилган хўжаликда бугунги кунда 60 бош қорамол, 40 бош қўй ва эчки парваришланмоқда.\nФермер хўжалиги раҳбари Рахат Жиемуратовнинг айтишича, яқин кунларда тижорат банкидан 300 миллион кредит маблағини олиб маҳаллий курка боқадиган ферма ташкил этишни режалаштирмоқда. Шунингдек, бу ерда қорамоллар учун гидропоника усулида ем-ҳашак етиштирадиган «Кегайли органика» кооперативи ҳам ташкил этилади.\nТумандаги гўшт ва сут маҳсулотларини етиштиришга ихтисослашган «Агросаноат Қорақалпоғистон» масъулияти чекланган жамиятида Германия давлатидан олиб келинган 62 бош симментал наслли қорамол боқилмоқда. Сигирлардан ҳар куни 300-350 литр сут соғиб олиниб, туман ва Нукус шаҳар деҳқон бозорларида сотилмоқда. Бу ерда 10 нафар киши доимий иш билан банд. Жорий йилнинг сентябрь ойига қадар яна 31 бош наслли қорамол олиб келиниб, чорвачилик маҳсулотларини қайта ишлайдиган корхона ташкил этиш назарда тутилган. Наслли қорамолларнинг маҳаллий иқлим шароитига мослашишини таъминлаш учун бу ерда замонавий чорва мажмуаси қурилмоқда. Туман ҳокимлиги томонидан 10 гектар ер майдони ажратилиб, маккажўхори, беда ва бошқа озуқа экинлари экилмоқда.\nТуманда аҳолининг томорқа ерларидан унумли фойдаланишини ташкил этиш, ишсиз фуқароларнинг бандлигини таъминлаш мақсадида иссиқхоналар қуриб бериш ишларига алоҳида эътибор қаратилмоқда. Тумандаги «Қуёшли» овулида истиқомат қилувчи З.Шарапов ҳамда Э.Пиржанов хонадонидаги иссиқхонада етиштирилган помидор ва бодринг маҳсулотлари уларнинг оиласинигина таъминлаб қолмасдан, аҳолига ҳам арзон нархларда етказиб берилмоқда. Экинларни томчилатиб суғориш технологияси жорий қилиниб, мўл ҳосил олишга эришмоқда. Бу ишларни йўлга қўйиш учун тижорат банкларидан ҳар бирига 30 миллион сўмдан уч йиллик муддат билан кредит маблағи ажратиб берилди.\nТумандаги «Қумшунгил» овул фуқаролар йиғини ҳудудида аҳоли бандлигини таъминлаш борасида қатор лойиҳалар амалга оширилмоқда. Шулардан бири Америка толини етиштириш лойиҳасидир. Бунинг учун ҳудудда 10 га ер майдони ажратилди. Мутахассисларнинг таъкидлашича, Америка толи дарахти бугунги кунда мебель ва турли сават ясашда фойдаланиладиган хомашё ҳисобланади. Бу эса оилавий тадбиркорликни ривожлантиришда муҳим аҳамият касб этади. Бунинг учун мутахассисларни жалб қилган ҳолда аҳоли, айниқса, ёшларни сават тўқиш ва бошқа маиший маҳсулотлар ишлаб чиқаришга жалб қилиш мумкин. Жорий йилнинг ўзида 1 миллион дона кўчат экиш режалаштирилган. Тадбир иштирокчилари бу борада амалга оширилаётган ишлар билан яқиндан танишди.\nМедиа-тур якунида матбуот анжумани ташкил этилди.\nУнда туман ҳокими Д.Утемуратов жорий йилнинг биринчи чорагида ишлаб чиқаришни ривожлантириш, экспорт кўламини ошириш, аҳоли бандлигини таъминлаш ва уларни ижтимоий қўллаб-қувватлаш борасида амалга оширилаётган ишлар юзасидан батафсил маълумот берди. Тумандаги “Ланко мия”, “Турон мия” , “Кегайли қоғоз”, “Сеntral asia international paper” “Меҳр-шафқат” корхоналари томонидан 2719,6 тонна маҳсулот Хитой, Жанубий Корея, Франция, АҚШ, Италия, Тайван ҳамда Қозоғистон мамлакатларига экспорт қилинди. Янгидан 1,4 километр ичимлик сув, 1 километр электр тармоғи реконструкцияланди ва 3 та трансформатор пункти ўрнатилди. Туманда «Аёллар дафтари»га киритилган 697 хотин-қизнинг, 152 нафар ёшнинг бандлиги таъминланди. Халқ депутатлари туман Кенгаши қарори билан 1175 та оила «Темир дафтар»дан чиқарилди.


РФИ Россия ва Туркия терма жамоалари ўртоқлик учрашуви ўтказиши ҳақидаги хабарни тасдиқлади\n18:48 / 08.08.2016\nРоссия ва Туркия терма жамоалари ўртасида ўртоқлик учрашуви ташкил қилинади. Россия термасининг йиғин давомидаги биринчи учрашуви 31 август куни Туркиянинг Анталия шаҳрида ўтса, иккинчи ўртоқлик ўйини 6 августда Москвада Ганага қарши кечади. Бу ҳақда Россия футбол иттифоқи (РФИ) тасдиқлаган.\nРоссия терма жамоаси 2018 йилги ЖЧ мезбони бўлгани эвазига саралаш босқичидан озод этилган. Аммо Россия терма жамоаси Н гуруҳидаги Бельгия, Босния ва Герцеговина, Греция, Эстония ҳамда Кипр терма жамоаларига қарши учрашувларда майдонга тушиши режалаштирилганди.\nАммо, май ойида ФИФА томонидан тан олинган Гибралтар терма жамоаси H гуруҳига келиб қўшилгач, Россия терма жамоаси бошқа терма жамоалар билан ўртоқлик учрашувлари ўтказадиган бўлди. Муносиб рақиблар топишда россияликларга УЕФА томонидан ёрдам кўрсатилади.\nРоссия терма жамоаси 29 август куни йиғин бошлайди.


Lifestyle 22:50 / 23.01.2020 45370\nҲарвард университети Қуръоннинг «Нисо» сураси 135-оятини адолат тушунчасига берилган энг яхши тавсифлардан бири сифатида тан олди.\nОят инсталляция кўринишида университетнинг Юридик факультети кутубхонасига киришда деворга осиб қўйилди, деб хабар бермоқда Islam Today.\nWall of Harvard School of Law/Twitter\n«Нисо» (арабча «Аёллар») сурасининг 135-оятида шундай дейилади:\n«Эй иймон келтирганлар! Адолат билан туринг ҳамда агар ўзингиз, ота-онангиз ва қариндошларингиз зиддига бўлса ҳам, Аллоҳ учун тўғри гувоҳлик берувчи бўлинг. Агар у бой бўлса ҳам, камбағал бўлса ҳам, Аллоҳ унга яқинроқдир. Ҳавойи нафсга эргашиб, адолатсизлик қилманг. Агар тилингизни бурсангиз ёки юз ўгириб кетсангиз, албатта, Аллоҳ нима қилаётганингиздан хабардордир».\nҲарвард университети расмий сайтида баён қилинишича, оят инсониятнинг адолат ва қонун устуворлигига бўлган кучли эҳтиёжини эслатиб туради. «Ушбу сўзлар адолат тушунчасининг кучи ва шиддатини кўрсатиб беради», дейилади университет сайтида.\nШунингдек, расмий изоҳда ушбу оят гувоҳлик беришда ҳақиқатни сўзлашнинг муҳимлиги таъкидлангани билан аҳамиятли эканига эътибор қаратилган.\nМаълумот учун, «Нисо» сурасининг 135-ояти Шайх Муҳаммад Содиқ Муҳаммад Юсуф муаллифлигидаги «Тафсири Ҳилол»да қуйидагича шарҳланади:\n«Гувоҳлик Аллоҳ учун бўлиши керак. Бошқа нарса учун эмас. Бирор шахс учун, қабила учун эмас, ҳизб ёки халқ учун эмас. Фақат Аллоҳ учун бўлиши керак. Ана шундагина адолатли гувоҳлик бўлади. Албатта, одамнинг ўзига қарши гувоҳлик бериши, ота-онасига қарши гувоҳлик бериши осон эмас. Лекин илоҳий таълимот шунга ирода қилади. Гувоҳлик беришда насаб омили ҳисобга олинмаганидек, гувоҳлик берилаётган шахснинг, яъни айбланувчининг ижтимоий ҳолати ҳам эътиборга олинмайди. Ҳавойи нафс ўзини севишга, ота-она ва қариндошларга ён босишга ундаши мумкин. У Зот Ўзи билиб, адолат ила жазонгизни беради. Тилингизни буриб, нотўғри гувоҳлик беришингиз мумкин эмас. Шунингдек, масъулиятдан қочиб, гувоҳлик беришдан юз ўгиришингиз ҳам мумкин эмас».\nОят тафсирида, шунингдек, Муҳаммад (с.а.в) ўз ҳадисларидан бирида: «Гувоҳларнинг энг яхшиси – сўралмасдан гувоҳлик бергувчисидир», деган сўзлари ҳам келтирилган.\nМаълумот учун, 1817 йилда ташкил этилган Ҳарвард юридик факультети АҚШнинг энг узоқ тарихга эга, узлуксиз фаолият юритиб келаётган юридик мактаби ҳисобланади. Бир қатор машҳур шахслар, жумладан АҚШнинг 44-президенти Барак Обама ҳам бу мактабнинг битирувчиси саналади.


ЎзА - Жиноятчиликка қарши курашиш иммунитетини оммавий ахборот воситалари шакллантириши зарур\n03.08.2018 19:21 Чоп этиш версияси\nЖиноятчиликка қарши курашиш иммунитетини оммавий ахборот воситалари шакллантириши зарур\nЖиноятчилик – бу жамиятнинг ижтимоий-сиёсий барқарорлиги, аҳолининг хотиржамлигига путур етказишга қаратилган қора куч ҳисобланади. Унга қарши курашишда самарали тизим йўлга қўйилиши эса нафақат жиноятларга қарши курашиш, балки унинг олдини олишда ҳам муҳим ўрин тутади.\nМамлакатимизда айнан шу жиҳатга эътибор қаратилиб, жиноятчиликка қарши курашишда барча тизимларнинг, хусусан, ички ишлар органлари ва маҳаллалар фаолияти ҳамкорлиги мустаҳкамлангани аҳолининг тинч ва фаровон ҳаётини таъминлашга хизмат қилмоқда. Ўзбекистон тинчлик таъминлангани жиҳатидан жаҳондаги етакчи давлатлардан бири.\nАммо, бу хотиржамликка берилишга асос бўлмаслиги керак. Боиси жиноятчиликка қарши курашиш доимийликни талаб қиладиган жараён. Шунинг учун ҳам Президент Шавкат Мирзиёев жиноятчиликка қарши курашиш, аҳолининг жиноятчиликка қарши курашишдаги иммунитетини кўтаришга доимий эътибор қаратмоқда.\nШу йил 27 июлда давлатимиз раҳбари раислигида ўтказилган видеоселектор йиғилишида ҳам бу масала яна эътибор марказида бўлди. Жойларда жиноятчиликнинг туб илдизига ҳали тўлиқ етиб борилмаётгани, жиноятларнинг асл сабаблари ўрганилмаётгани кескин танқид қилинди.\nПойтахтимизда «Жиноятчиликнинг олдини олиш ва унга қарши курашишда оммавий ахборот воситаларининг ўрни: талаб ва тавсиялар» мавзуида ташкил этилган семинарда шулар ҳақида сўз юритилди. Матбуот ва ахборот агентлиги томонидан Ички ишлар вазирлиги билан ҳамкорликда ташкил этилган тадбирда оммавий ахборот воситалари вакиллари, ички ишлар органлари масъул шахслари иштирок этди.\nМатбуот ва ахборот агентлиги бош директори Л.Тангриев, Ўзбекистон Миллий ахборот агентлиги бош директори А.Кўчимов, Ички ишлар вазирлиги Матбуот хизмати бошлиғи Қ.Бурҳонов ва бошқалар ўз чиқишларида Президентимиз жиноятчиликнинг барвақт олдини олиш борасидаги ишларда тегишли ташкилотларнинг масъулиятини янада ошириш билан бир қаторда оммавий ахборот воситалари олдига ҳам қатор вазифалар қўйилганига эътибор қаратди.\n“Жиноят ҳақиқати ва адолат”. Бу – Давлатимиз раҳбари ташаббуси билан жорий этилган жиноятчиликни жиловлаш бўйича янги тизимдир.\nЭндиликда тизим моҳиятини очиб бериш, жиноятчиликка қарши курашиш борасида қилинаётган ишлар ана шундай, яъни “Жиноят ҳақиқати ва адолат» рукни остида оммавий охборот воситаларида ёритиб борилмоқда.\nБундан буён масъул раҳбарлар жойларга бориб, жиноятларнинг сабабларини ўрганади, муҳокама қилади, такрорланишининг олдини олишга қаратилган аниқ чоралар кўради. Бу жараён ОАВда кенг акс эттириб борилади.\nСеминарда ички ишлар органлари томонидан жиноятчиликнинг олдини олиш борасида қилинаётган ишлар бўйича батафсил маълумот берилди. Қайд этилганидек, ички ишлар органларини аҳолига янада яқинлаштириш орқали фаолият самарадорлигини тубдан ошириш мақсадида таянч пунктларининг янгиланган жойлашуви тасдиқланган. Унга асосан қўшимча 175 ички ишлар бўлинмаси ва 824 таянч пункти ташкил этилган. Профилактика инспекторлари сони 1 минг 102 нафарга кўпайтирилган.\nҲафтанинг ҳар пайшанба куни «Ҳуқуқбузарликлар профилактикаси куни», ҳар чоршанба куни эса «Ёнғин профилактикаси куни» ўтказиб келинмокда. Маҳаллаларда ҳуқуқни муҳофаза қилувчи органлар ва кенг жамоатчилик вакиллари билан бундай кенг қамровли тадбирларнинг уюшқоқлик билан ўтказилиши, ҳеч шубҳасиз, жиноятга нисбатан муросасизлик муҳитини яратмоқда.\nЖорий йилнинг 6 ойида ўтган йилнинг шу даврига нисбатан жиноят содир этиш ҳолатлари қарийб 13 минг 599 тага ёки 38,67 фоизга камайган.\nЖиноят қидирув йўналишидаги жиноятлар эса 8 минг 568 тага ёки 38,86 фоизга камайган. Жумладан, қотиллик 17,63 фоизга, ўртача оғирликдаги жиноятлар 42,13 фоизга, оғир жиноятлар 21,72 фоизга, ўта оғир жиноятлар 33,83 фоизга, вояга етмаганлар томонидан содир этилган жиноятлар 38,23 фоизга камайишига эришилди.\nТадбирда жиноятчилик билан боғлиқ мавзуни ёритишда оммавий ахборот воситалари олдига қўйиладиган талаблар, ушбу соҳада мухбирларнинг ихтисослашуви, айбсизлик презумпцияси каби масалалар бўйича фикр алмашилди.\nАмалий семинар якунида ҳамма бирдек енг шимариб, муаммолардан тўлиқ хабардор бўлиб, уларни ҳал этишга кўмаклашса, жиноятчиликнинг барвақт олди олиниши яна бир бор қайд этилди. Жиноятчиликка қарши курашишда иммунитетни оммавий ахборот воситалари шакллантириши зарур.


Ҳиндистон: фожиа сабаблари ўрганилмоқда\n24 май 2022, Тошкент вақти: 06:03\nҲиндистонда мамлакат жанубида шанба куни рўй берган авиаҳалокат сабаблари ўрганилмоқда.\nAir India авиакомпаниясига қарашли учқич Мангалор аэропортига қўнаётган маҳал, ҳозирча аниқланмаган сабабларга кўра, қўниш йўлакчасидан ўтиб кетган ва аэропорт яқинидаги ҳудудга қулаган. Ушбу авиаҳалокатда камида 158 киши киши нобуд бўлди, саккиз киши омон қолди.\nДубай-Мангалор йўналиши бўйича парвоз қилаётган учқич бортида 160 та йўловчи ва олти нафар экипаж аъзоси бўлган.\nАйни пайтда расмийлар учқичнинг қора қутилари топилгани ва ундаги маълумотлар ўрганилаётганини билдирдилар.


Обама ФИФАдаги коррупция можаросига муносабат билдирди\n11:06 / 09.06.2015\nАҚШ президенти Барак Обама Германияда давом этаётган G7 саммити вақтида Халқаро футбол уюшмалари федерацияси (ФИФА) даги коррупция можароси ҳақида ўз фикрларини билдирди.\n«Бу ерда, Европада мен ўтказган суҳбатларда одамлар ФИФА учун шаффоф ишлаш имконияти фавқулодда аҳамиятга эгалигини айтишди. Футбол нафақат ўйин, балки йирик бизнес, миллий ғурур манбаси ҳамдир. Футбол АҚШда ҳам оммалашмоқда ва Вашингтон федерация тўғри ишлашига истайди», деди Обама.\nЭслатиб ўтамиз, 27 май куни АҚШ бош прокурори Лоретта Линч ФИФА коррупция можаросидаги олти айбланувчи 24 йил ичида жами 150 миллион доллар пора олганини маълум қилган эди. Ўша куни Цюрихда ФИФАнинг қатор амалдорлари қўлга олинган бўлиб, ҳозирда АҚШга экстрадициясини кутмоқда.


Германия халқаро ҳамкорлик ташкилотининг “Юқори технологик тиббий асбоб-ускуналардан фойдаланиш бўйича тиббий ва техник мутахассисларнинг малакасини ошириш” лойиҳаси доирасида ташкил этилган ушбу марказнинг очилиш маросимида кенг жамоатчилик вакиллари, етакчи олимлар, шифокорлар ҳамда талаба-ёшлар қатнашди.\n— Ўзбекистонда тиббиёт соҳаси жадал ривожланиб бормоқда, — дейди Германия халқаро ҳамкорлик жамияти (GIZ)нинг лойиҳа раҳбари Гунар Штротте. — Аҳоли саломатлиги муҳофазаси давлат сиёсати даражасига кўтарилгани эътирофга лойиқ. Ушбу эзгу мақсад йўлида мамлакатингиз билан ҳамкорлик қилаётганимиздан мамнунмиз.\nЎқув марказини илғор ахборот ва тиббиёт технологиялари билан жиҳозлаш ишларига 355 мил-лион сўм йўналтирилди. Натижада бу ерда беморларга аниқ ҳамда тезкор ташхис қўйиш, даволаш имконияти юзага келди. Шунингдек, марказда шифокорларнинг малакасини оширишга ҳам қулай шароит яратилди.\nЯна бир эътиборли жиҳати, энг сўнгги русумдаги тиббиёт дастгоҳлари ёрдамида барча турдаги жарроҳлик амалиётлари тиғсиз бажарилади.\nМарказнинг очилиш маросимидан сўнг хорижлик олимлар ҳамда Республика шошилинч тиббий ёрдам илмий маркази мутахассислари томонидан Андижон, Фарғона ва Наманган вилоятларида фаолият кўрсатаётган жарроҳлар учун маҳорат дарслари ташкил этилди.\nМазкур рукндаги бошқа мақолалар: « Сифатли, ноёб ва табиий\tИнсон саломатлиги ва атроф-муҳит мусаффолиги »


Мутахассис нима сабабдан Ўзбекистонда коронавирусдан ёшлар вафот этаётганлигини тушунтириб берди Ўзбекистон янгиликлари\nМутахассис нима сабабдан Ўзбекистонда коронавирусдан ёшлар вафот этаётганлигини тушунтириб берди\nЎзбекистон, Тошкент – Batafsil.uz ЯА. Бош давлат санитария инспектори Нурмат Отабеков Тошкентда бўлиб ўтган брифингда нима сабабдан Ўзбекистонда коронавирусдан ёшлар ўлими қайд этилганлиги хусусида айтиб берди. Бу ҳақида мухбиримиз маълум қилмоқда.\n“Касалликдан ўлим ҳолати асосан катта ёшдагиларда, жарроҳлик амалиётларидан кейин, сурункали соматик касалликлар билан оғриган инсонларда (юрак касалликлари, қандли диабет, буйрак касалликлари, ўпканинг сурункали касалликлари) қайд этилмоқда”,-дея таъкидлади у.\nБироқ, инспекторнинг қўшимча қилишича, мамлакатда ўлим ҳолати ёшларда ҳам қайд этилишига уларнинг тиббий ёрдамга ўз вақтида мурожаат этмаганликлари сабаб бўлган.\nШу билан бирга, Отабеков коронавирусга чалинган беморларни даволаш неча кун давом этиши ва соғайгандан сўнг улар вирус ташувчиси бўлиши мумкинми, деган саволга ҳам жавоб берди.\nУнинг айтишича, даволаш муддати касалликнинг даражаси, кечиши ва беморнинг умумий аҳволига боғлиқ. Ўзбекистонда беморларнинг даволаниши ва соғайиши ўртача 25 кунни ташкил этди.\nШу билан бирга Отабековнинг сўзларига кўра, ҳаттоки соғайган киши ҳам вирус ташувчиси бўлиши мумкин. Бироқ, бу қанча давом этиши ҳозирча номаълум.\n“Вирусларга қарши организмда антителалар ишлаб чиқарилади. Агар антителалар вақт ўтиши билан ўзгармайдиган ва организмда узоқ вақт сақланиб турадиган антителалар устида ишлаб чиқарилса, унда иммунитет умрбод сақланиши мумкин. Соғайган одамларда мавжуд вируснинг қолдиқлари баъзан мусбат натижа бериши мумкин”, -деди у.


«Кунига 35 миллионгача пулни ечиб олишяпти» — Ўзбекистонда фирибгарликнинг янги турлари пайдо бўлди - 19 Ноября 2020 - BEPUL MP3 KO'CHIRISH, VIDEO KLIP, FOTO SURATLAR, YANGI\nГлавная » 2020 » Ноябрь » 19 » «Кунига 35 миллионгача пулни ечиб олишяпти» — Ўзбекистонда фирибгарликнинг янги турлари пайдо бўлди\n2020 йилнинг биринчи ярмида Ўзбекистонда фирибгарлик жиноятлари сони бир йил олдингига қараганда икки баробарга кўпайиб, олти ойда 3881 тани ташкил этди. Технологиялар ривожлангани сари фирибгарликнинг янгидан янги турлари пайдо бўлмоқда.\nYшбу долзарб мавзуда курьерлик фирмаси раҳбари Азамат Абдуллаев, OLX uz сайти раҳбари Дониёр Турғунов билан суҳбатлашди.\n«Бир кунда 20–35 миллион сўм фирибгарлик йўли билан ўғирланмоқда»\nАзамат Абдуллаев раҳбарлик қилаётган курьерлик фирмаси 3 йилдан буён Ўзбекистон ҳудудида етказиб бериш хизматларини кўрсатиб келади, хизмат интернетда ўз сайтига эга. Унинг айтишича, бир неча кун олдин фирибгарлар тузоғига тушган кўплаб фуқаролар фирмага мурожаат қила бошлаган.\n«Айтайлик, сиз OLX.uz сайтидан товарингизни сотяпсиз. Фирибгар эса сизга алоқага чиқиб, картангиздан бор пулни ечиб оляпти. Aслида, сизга пул ўтказиши керак. Масалан, сиз телефон сотяпсиз. Фирибгар сизга алоқага чиқади. Энг қизиғи, улар фақат Telegram'дан алоқага чиқишади. Telegram орқали алоқага чиқилганда фирибгарлар телефон рақамини кўришнинг иложи бўлмайди. Улар сизнинг товарингиз ҳақида ҳамма маълумотларни сўрайди. Сиз, табиийки, уларга товарингиз ҳақида маълумот берасиз.\nКейинги ҳаракат пул олди-берди масаласи бўйича бўлади. Улар: «Мен тошкентлик эмасман, товарни етказиб беришни иложи борми?» деб сўрайди. Сотувчи агар етказиб бериш пулларини тўлаб беришса, фарқи йўқлигини, етказиб беришини айтади. Фирибгар етказиб бериш хизматига мурожаат бериб қўйишини, сотувчидан келиб олиб кетишини айтиб қўяди.\nШундан сўнг сотувчида пулни ким беради деган савол пайдо бўлади. Фирибгарлар пулни етказиб берувчи фирма беришини, фақат улардан авторизациядан ўтиш кераклигини айтади. Яъни: «Мен сени танимайман, пулни бериб юборсам, сен алдашинг мумкин. Шунинг учун етказиб берувчи фирма ўртада кафил бўлиб беради», – дейишади.\nФирибгарлар етказиб берувчи фирмага мурожаат қилганини айтади. Фирмамизнинг сайтига ўхшатиб ясалган сохта нусхасини беришади. Лекин у ерда маълумотлар ўзгартирилган ҳолатда берилган. Aсосийси, ҳаволалар бизнинг сайтга кетади. Aммо ўртадаги маълумот ўзгартирилган. Aйнан шу жойидан ҳаммаси бошланади. Товарнинг номи, маълумотлари ва фирибгар «ўтказган» маблағлар ҳақида маълумотлар берилади. Маълумотларга асосан яна бошқа ҳаволага кириш кераклиги айтилади. Товар юборувчи шу ҳавола орқали киради. Кўриб турибди: ҳамма маълумотлар тўғри. «Пулни қабул қилиш» деган жойини босади. Шундан сўнг янги саҳифага ўтилади.\nЯнги саҳифага ўтилаётганда фуқаролар бу бизнинг фирмамиз эмаслигига аҳамият беришмаяпти. Масалан, бизнинг сайтимиз «Fargo uz» бўлса, у сал бошқачароқ қилиб ўзгартирилган бўлади. «Fargo online» доменига йўналтириб юборилади. Сотувчи ушбу саҳифага киргандан сўнг унинг карта маълумотлари рақами, берилган вақти ва баланси сўралади.\nФирибгарлар сотувчига Fargo компаниясидан авторизациядан ўтиш, пул маблағини сотувчига етиб бориши учун картадаги бор маблағни кўрсатиш кераклигини айтишади. Ҳушёр сотувчилар бизга қўнғироқ қилишмоқда, ҳушёр бўлмагани эса картасидаги бор пулни кўрсатиб, «Получить деньги» тугмасини босади ва картадан пуллари ечиб олинади. Aгар картадаги пул кам ёки йўқ бўлса, улар бошқа йўлга ўтади.\nФирибгарлар сайт номини тез-тез ўзгартиришади. Чунки битта сайтни ушлаб туриш қизиқ эмас. Шунингдек, одамлар билиб қолмаслиги учун ҳам ўзгартириб туришади.\nФирибгарлар шу йўллар орқали фуқароларнинг кунига 20 млн.дан 35 млн.гача пулларини ечиб олишмоқда. Бу фирибгарлик компаниялари Россия ёки Украинада туриб ишлаётганини тахмин қиляпмиз», – дейди Азамат Абдуллаев.\n«Махфий кодни юборишади ва шу орқали картангиздаги ҳамма маблағни ечиб олишади»\nФирибгарлар асосан интернет орқали олди-сотди қилинадиган сайтлар воситасида сотувчи ва харидорларни алдаб, уларнинг картасидаги пул маблағларни ечиб олишади. Энг оммабоп олди-сотди платформаларидан бири – OLX uz сайти билан ҳам ана шундай фирибгарлик ҳолатлари кўп учраб туради. Сайт раҳбари Дониёр Турғунов буни тасдиқлаб, жараён ҳақида сўзлаб берди.\n«Фуқаролар ўз нарсасини сотиш учун сайтга эълон беришади. Бироздан сўнг эълон бўйича харидор чиқади ва сизга ёзади. Сиз билан савдолашади. Шундан сўнг товар пулини юборганини, ҳисобни текшириб кўриш кераклигини айтиб, ҳавола юборишади.\nҲавола фирибгарликнинг янги кўриниши бўлиб, ҳаволага улар сизнинг картангиздаги пулни ечиб оладиган тизимни ўрнатишган. Ҳаволага кирсангиз, бизнинг сайтга ўхшаш бўлади. Лекин бизга умуман алоқаси йўқ. Чунки бизда етказиб бериш хизмати йўқ. Иккинчидан, бизда карталарнинг маълумотлари сўралмайди. Умуман олганда, биз тўлов тизими эмасмиз.\nБу – фирибгарликнинг бир тури. Telegram'дан ёзишади. Ҳаволага кирасиз. Кирганингиздан кейин пулингизни ечиш учун карта рақамингизни сўрашади. Карта рақамини ёзганингиздан кейин ҳеч қандай пул кўринмайди. Кейин сотувчи пул йўқлигини, кўринмаётганини айтади. Шундан сўнг улар махфий кодни юборишади ва шу орқали картангиздаги ҳамма маблағни ечиб олишади», – дейди Дониёр Турғунов.\nЮқоридаги иккала ҳолатда ҳам фуқаролар ҳушёр бўлмагани сабаб фирибгарлар бундан устамонлик билан фойдаланган. Шу сабабли банк картаси орқали онлайн операциялар бажаришда эътиборли бўлиш, карта ҳақидаги маълумотлар киритишдан олдин платформанинг ҳақиқийлигини текшириш, махфий кодларни ҳеч кимга бермаслик лозим.\nШубҳали ҳолат сезилдими, албатта, қўнғироқ қилиб, аниқлик киритиш талаб этилади. Чунки ечиб олинган маблағни қайтариб олиш, уни ким ечганини аниқлаш жуда қийин ва кўплаб ҳолатларда имконсиздир.\nПластик картадаги маблағларнинг ечиб олиниши кўп учрайдиган ҳолат. Аммо ҳайратланарли томони, интернетдаги айни бир хил фирибгарликдан бир эмас, бир неча марта алданаётган одамлар ҳам кўп. SMS тарзида келган махфий кодни бировга бергани оқибатида пулидан айрилган одамлар вақт ўтиб яна шу хатосини такрорлашлари ҳам кузатиляпти.\nФуқароларимизни яна бир бор огоҳликка чақирган ҳолда, мақола аввалида эслаб ўтилган факт – Ўзбекистонда фирибгарлик жиноятлари бир йил ичида икки баробарга кўпайгани ҳақида мулоҳаза қилишга чорлаб қоламиз.\nКатегория: YANGILIKLAR / ЯНГИЛИКЛАР / HABARLAR / AXBOROT | Ko'rganlar:: 8 | Добавил: www.horazm.net | Теги: #новости, #xabarlar, #Yangiliklar, #uznews, #news, #ahborot, #Yangilik, #habarlar, #newsuz | Рейтинг: 0.0/0


Адвокат: Қирғизистон милицияси Айзада Канатбекова қотиллигини тергов қилмаяпти\nАввалроқ ўғирлаб кетилган ва ўлдирилган 27 ёшли Айзада Канатбекованинг адвокати Нурбек Тўхтакуновнинг айтишича, ушбу ишда милиция эҳтиётсизликда давом этмоқда.\nУ Facebookдаги саҳифасида ҳуқуқни муҳофаза қилиш органлари ходимларига мурожаат қилиб, уларни қонун асосида ишлашга чақирди.\n«Гап шундаки, жасадлар топилганидан ва уларнинг шахси аниқланганидан бери беш кун ўтди ва терговчи ҳали ҳам Айзаданинг онасини ишда жабрланувчи деб тан олмади, уни ва бошқа қариндошларини сўроқ қилмади. Нима учун бу муҳим? Гумон қилинувчиларни ҳибсга олиш ишлари бошланганлиги сабабли, экспертиза тайинланмоқда ва жабрланувчилар ўз айбловларининг моҳияти тўғрисида, экспертиза тайинлаш тўғрисида билиш ҳуқуқига эга, улар илтимоснома ёзиш, айрим тергов ҳаракатларида қатнашиш ҳуқуқига эга. Бизда ҳибсга олинган шахсларга нисбатан шубҳа бор ва терговчининг жабрланувчиларнинг ҳуқуқларини бундай менсимаслиги бу шубҳаларни бартараф этмайди», — дея тушунтирди адвокат.\n«Шунингдек, у полиция (жиноят содир этилган жойда эмас, балки марҳумуманинг онаси яшайдиган жойда) жасадларни топгандан сўнг, маҳалла айланиб, жасаднинг шахсини тасдиқлашларини сўраганини қўшимча қилди. Бундан ташқари, милицияни бепарволикда айбламаслигимизми учун улар марҳуманинг қариндошларини терговга қилишган. Шу сабабли, мен қотиллик ва бепарволикларча ишни олиб борувчи терговчиларга мурожаат қиламан. Келинг, Жиноят-процессуал кодексига биноан ишлайлик, жабрланувчиларнинг ҳуқуқлари ва менинг адвокат ҳуқуқларини ҳурмат қилайлик, ўзаро ҳурмат устида ишлайлик», — деб сўзини якунлади Нурбек Тўхтакунов.\nҲуқуқшуноснинг айбловига жавобан ҳуқуқни муҳофаза қилиш идораларидан изоҳ олишнинг имкони бўлмади.\nЎтган ҳафта Айзада Канатбекованинг ўлдирилиши жамоатчилик норозилигига сабаб бўлиб, аёлларга нисбатан зўравонликни тўхтатиш чораларини кўришни талаб қилди.\nЭслатиб ўтамиз, 5 апрель куни эрталаб Бишкекда Тинйстанов ва Медеров кўчалари кесишмасида номаълум шахслар 1994 йилда туғилган қизни олиб қочишган. Улар уни мажбуран машинага миндириб, номаълум томонга ҳайдаб кетишади. Ушбу факт Қирғизистон Республикаси Жиноят кодексининг 175-моддаси («Никоҳ учун одам ўғирлаш») билан Жиноятларнинг ягона реестрида рўйхатдан ўтказилди.\nЎғирланган аёлнинг жасади 7 апрель куни топилган. Автоулов ичидан қизни ўғирловчи деб тахмин қилинган Замирбек Тенизбаевнинг жасади ҳам топилган. Иш доирасида жиноятнинг шериклари деб тахмин қилинган тўрт киши ҳибсга олинган.\n8 апрель куни Бишкекда Ички ишлар вазири Улан Ниёзбековнинг истеъфоси ва ҳуқуқни муҳофаза қилиш идораларида ислоҳотларни талаб қилган «Зўравонликка қарши» митинги бўлиб ўтди. Хизмат текшируви натижасида ички ишлар органларининг ўнлаб ходимлари ишдан бўшатилгунга қадар турли хил жазоларни олишди. Айзада Канатбековани ўғирлаш ва ўлдириш бўйича полиция ходимларининг ҳаракатларини тўлиқ текшириш учун Бишкек прокуратураси «Эътиборсизлик» моддаси билан ишни рўйхатдан ўтказди.


"Локомотив" футболчисига АПЛ клуби қизиқмоқда\nҲамюртимиз Виталий Денисов фаолият олиб борадиган Москванинг “Локомотив” клуби ярим ҳимоячиси Антон Миранчук Англиянинг “Борнмут” жамоаси қизиқишлари доирасида бўлиб турибди. Бу ҳақда “Чемпионат” хабар бермоқда.\nЮқорида номи тилга олинган манба тарқатган хабарга кўра, инглиз клуби бош скаути Стив Гритт Европа Лигаси “Локомотив”нинг 1/16 финал босқичи доирасида Франциянинг “Ницца” клубига қарши биринчи баҳсини томоша қилиш учун келган. Ўша баҳсда 22 ёшли футболчи голли узатма амалга оширишга эришган эди.\n“Борнмут” клуби эгаси россиялик Максим Дёмин саналади ва у ёзда Миранчукни сотиб олмоқчи. Миранчукнинг трансфер суммаси 7 млн еврони ташкил этади.\nБу мавсум Антон Россия Премьер-лигасида 20 баҳсда иштирок этди ва 1 та гол киритиб, 5 та голга ассистентлик қилди.


АКТ вазири «Telecom innovations» қўшма корхонасида...\n08.04.2021 16:20 0 1458\nТадбиркорлик мамлакат иқтисодини кўтаришда катта аҳамиятга эга. Айниқса, бу фаолият давлат-хусусий шериклик асосида йўлга қўйилса, янада самарали бўлади.\nАхборот-технологиялари ва коммуникациялари соҳасида ҳам халқ эҳтиёжи ва бозоргир маҳсулотлар ишлаб чиқаришга ихтисослашган бир қанча корхоналар бор. Жиззах ва Навоий вилоятларидаги иқтисодий зоналарда оптик толалали кабел, смартфон, ақлли соат каби талабгир маҳсулотлар ишлаб чиқариш йўлга қўйилган. Ана шундай корхоналардан бири «Навоий» эркин индустриал-иқтисодий зонасидаги «Telecom innovations»қўшма корхонасидир.\nБугун, 8 апрель куни Навоий вилояти, Кармана туманидаги 2-мактабга Президент совғаси —«Спарк» автомашинаси топшириш маросимига келган АКТ вазири Шуҳрат Содиқов «Telecom innovations» корхонасида ҳам бўлди.\nСоҳа раҳбари ишлаб чиқариш жараёнлари билан танишиб, корхона мутахассислари билан тайёрланаётган маҳсулотлар сифатини ошириш, маҳаллий ва ташқи бозорга чиқариш юзасидан суҳбатлашди.\n— Бу ерда моноблок компютерлар, смартфонлар, айниқса, аҳоли эҳтиёжига кўра электр жиҳозлари, лед-панеллар, роутерлар ишлаб чиқарилаётгани қувонарли, — деди Шуҳрат Содиқов. — Давлатимиз раҳбари томонидан тадбиркорлик фаолиятини ривожлантиришга алоҳида эътибор қаратилмоқда. Соҳа корхоналари ҳам тадбиркорлик фаолиятини кенгайтирган ҳолда экспортбоп маҳсулотлар сонини янада кўпайтиришлари зарур.\nШуҳрат Содиқов корхонада меҳнат қилаётган ёш ходимлар билан ҳам суҳбатлашди, уларга яратилган шароитлар билан яқиндан танишди.\nАКТ вазири Шуҳрат Содиқов TELECOM INNOVATIONS\nТехнология 11/06, 17:08\nТехнология 11/06, 14:29\nШуҳрат Содиқов Навоийда ёшлар фестивалига тайёргарлик жараёни билан танишди\nТехнология 01/06, 21:01\nЎзбекистондаги рақамли ислоҳотлар халқаро майдонда эълон қилинди


"Покистон "Олтин девор" тирқишидан" китоби, Дадахон Нурий\nТаниқли ёзувчи ва публицист Дадахон Нурий бир неча бор Покистон Ислом республикасида ижодий сафарда бўлиб, кўплаб таниш-билишлар орттирган. Шу билан адиб ҳалқимизнинг ардоқли шоири Эркин Воҳиднинг олтмиш йиллиги муносибати билан унинг қаламига мансуб машҳур "Олтин девор" комедиясини мамлакатдаги энг йирик театр комплекси Ал-Ҳамрода саҳналаштириш ташаббускорларидан ҳамдир. Комедияни қўйилиш асносида кечган қизиқ-қизиқ воқеалар Покистон мамлакатига бир назар ташлаб, у ердаги дўстларимиз ҳақида ҳикоя қилишга туртки бўлди. Ўйлаймизки, урду ва ўзбек тилларида чоп этилаётган ушбу китоб кўпчиликда қизиқиш уйғотада.\nСўз боши. Абдул Қадир Хон\nАсарни ўқиб. Камлр Раис\nКитоб ҳақида қисқа сўз. Матёқуб Қўшчонов...\nКитоб муаллифи ҳақида. Озод Шарафиддинов\nПолковник Неьматжон соҳибнинг шапкаси ва Фарғона қовуни\n«Буюк фуқаро» ҳузурида\nЛаҳўр кўчалари бўйлаб\nФайз Аҳмад Файз\nМуҳтарам Дадахон Нурийни ҳеч иккиланмасдан Ҳинд-Пок халқларининг энг содиқ дўстларидан деб аташ мумкин. Бундай дейишимнинг боиси шуки, у кишини узоқ йиллардан бери мен яхши биламан.\nГўзал Ўзбекистонга қадам ранжида қилган ҳиндистонли ёки покистонли қайси ижодкор бўлмасин Дадахон соҳиб билан учрашиб, унинг суҳбатини олмасдан қайтмайди десам муболаға бўлмас.\nЎзбекларнинг дунёга донғи кетган меҳмондўстлик фазилатини кўраман десангиз шу дўстимизнинг Тошкентдаги уйига ё бўлмаса Бўстонлиқ деган тоғли гўзал гўшадаги «Дача»сига боринг. Бир умр эсдан чиқмас таассуротлар билан қайтасиз.\nДадахон Нурийнинг «Покистон «Олтин девор» тирқишидан» китобини ҳузур қилиб ўқиб чикдим. Дадил айтишим мумкинки, бу асар ўзбек адабиётида ноёб публицистик қисса сифатида тан олинади. Китобдаги ҳар сатрдан адибнинг ўз дўстларига бўлган муҳаббат ҳисси уфуриб турибди. Бу Дадахон Нурий қаламида сеҳрли жоду борлигининг ёрқин далилидир.\nИшончим комилки, Покистон сафарномасидан сўнг муаллиф Ҳиндистонга ҳам ўз нигоҳини ташлаб, бизни хурсанд этажак.\nПрофессор Қамар Раис\n20 июн, 1998 й.


Америкалик виртуал реаллик шлемини 25 соат узлуксиз ишлатиб, рекорд ўрнатди\n06:55 / 06.05.2016\nЛос-Анжелеслик кинорежиссёр Дерек Уэстерман виртуал реаллик шлемини 25 соат узлуксиз ишлатиб, жаҳон рекордини ўрнатди. Бу ҳақда Daily Mail нашри хабар бермоқда.\nУэстерман нафақат виртуал реаллик шлемида ўйнаган, балки виртуал фазо бўйлаб мақсадсиз ҳаракатланиб юрган. Бунинг учун у виртуал реалликда сурат чизиш учун Tilt Brush дастури ва HTC Vive шлемидан фойдаланган. Бу вақт давомида Уэстерманнинг ёнида одамлар бўлган ва уни овқатлантириб туришган.\n17 соатдан кейин Уэстерман кўнгли озиб, қайт қилиб юборган. Тажрибанинг 21-соатида эса нималарнидир ғўлдирашни бошлаган ва сўнгра "Мен қаерда эканлигимни билмайман" деб ҳайқириб юборган ҳамда контроллёрларни қўлида у ердан-бу ерга силташда давом этган.\nДерек ҳаммаси бўлиб шлемда 25 соат бўлди ва унинг бу натижаси Гиннесс рекордлар китоби томонидан қайд қилинди. Бироқ мутахассисларнинг фикрича, бу рекорд яқин орада янгиланади. Шифокорлар бундай "марафонлар" мия учун хавфли бўлишидан огоҳлантиришмоқда.


Бола оромгоҳда тиббий кўрикдан ўтолмаса - ота-онасига йўлланма қийматининг 85 фоизи қайтарилади\n13:34 / 08.04.2017\nХалқ таълими вазирлиги, Соғлиқни сақлаш вазирлигининг қарори билан янги Болалар соғломлаштириш оромгоҳлари тўғрисидаги низом тасдиқланди, деб хабар беради Norma.uz.\n• Оромгоҳ эгаси (Балансда сақловчи) томонидан бериладиган йўлланма;\n• боланинг туғилганлик тўғрисидаги гувоҳномаси ёки паспорти нусхаси;\n• боланинг соғлиғи ҳақида тиббий маълумотнома (079/х-шакл).\nҚўшимча равишда стационар оромгоҳга қабул қилишда болалар ушбу оромгоҳ тиббиёт ходимлари кўригидан ўтказилади. Агар болада бирор касаллик аломати аниқланса, у оромгоҳга қабул қилинмайди ва унинг даволаниши учун 3 кун берилади. Бола кўрсатилган муддатда даволаниб келган тақдирда у оромгоҳга қабул қилинади ва жорий сменанинг якунига қадар дам олдирилади. Даволаниш муддати 3 кундан ортиқ давом этса, ота-онанинг 10 кун ичида берилган аризасига асосан Балансда сақловчи оромгоҳга йўлланмани қайтариб олади ва йўлланма учун тўланган маблағнинг 85 фоизини тўловчига қайтаради.\n• ота-оналарнинг оромгоҳ раҳбари номига аризаси;\n• ота-оналардан бирининг паспорти нусхаси;\n• боланинг соғлиғи ҳақида тиббий маълумотнома (079/х-шакл);\n• тўлов тўланганлигини тасдиқловчи ҳужжат нусхаси.\nҲужжат 2017 йил 3 апрелда кучга кирди.


Британия авиакомпанияси хушмуомала йўловчиларни мукофотлашга қарор қилди\nБританиянинг Monarch Airlines авиакомпанияси жорий йил давомида хушмуомала йўловчиларни рағбатлантиришга ваъда берди. Бу ҳақда The Telegraph нашри хабар бермоқда.\nАвиакомпанияда рейсни телефон орқали бронлашда уларга хизмат кўрсатаётган ходимлар билан хушмуомала гаплашадиган йўловчиларга имтиёзлар берилмоқчи.\nХушмуомалалик эвазига йўловчиларга самолётнинг шинамроқ ўриндиғига бепул ўтиришга рухсат берилади, ваҳоланки авиакомпанияда бу хизмат 50 фунт стерлинг туради. Бундан ташқари, бундай мижозлар рейсга белгиланган вақтдан олдинроқ рўйхатга олинадилар.\nАвиакомпаниянинг мижозлар билан ишлаш хизмати ходимлари қайси йўловчига имтиёз берилишини ўзлари ҳал қиладилар. Уларнинг ҳар бири ҳафтасига 10 та шундай мукофотлашни амалга ошириш ҳуқуқига эга бўлади.\nАвиакомпания вакиллари бу акция хушмуомалалик, ўзаро ҳурмат ва олижаноблик каби қадриятларни илгари суриш учун жорий қилинганини маълум қилишди.\n15:53 / 02.10.2017


Шаҳзода Муҳаммедованинг онаси: «Тундан тонггача» фильмида бош ролга Севинч Мўминова ҳам даъвогарлик қилган - 3 Мая 2021 - Блог - WWW.SHERLAR.ORG - SMS SHERLAR, SEVGI SHERLARI, YANGI\nПонедельник, 17.05.2021, 16:07\nГлавная » 2021 » Май » 3 » Шаҳзода Муҳаммедованинг онаси: «Тундан тонггача» фильмида бош ролга Севинч Мўминова ҳам даъвогарлик қилган\nШаҳзода Муҳаммедованинг онаси: «Тундан тонггача» фильмида бош ролга Севинч Мўминова ҳам даъвогарлик қилган\nАктриса ва дизайнер Шаҳзода Муҳаммедованинг онаси Гулмира Муҳаммедова «Ўзим» лойиҳасига берган интервьюсида қизининг санъат оламига кириб келиши ҳамда уни машҳур қилган «Тундан тонггача» фильми кастингидан қандай ўтгани ҳақида сўзлаб берди.\n«Биринчи бўлиб киностудияга 16 ёшида ўғлимни олиб бордим. Ўғлимнинг Мурод Ражабовдек актёр бўлишини истадим. Қизимни киностудияда дизайнер бўлишини ният қилдим. Лекин ҳар доим ҳам ўйлаган нарсанг бўлавермас экан. Ўғлим қолиб, режиссёр қизимни танлади. Мен яккаю ягона келинман, қизим оиламизда яккаю ягона қиз невара. Мен орқамда турган қайнота-қайнонамдан қандай дакки эшитишимни билсам-да, қизимнинг кинода роль ўйнашига журъат қилдим. ‘Омад’ фильмидан таклиф бўлганида ўйлаб ҳам ўтирмасдан розилик билдирдим, чунки сценарийда қизимнинг феъл-атвори ёзилган эди. Кичик роллардан бошлаб, қандай қилиб кино соҳасига кириб кетганимизни билмай қолдик», — дейди Гулмира Муҳаммедова.\nГулмира Муҳаммедованинг айтишича, Шаҳзодани элга танитган «Тундан тонггача» фильми кастинги ҳам осонликча ўтмаган.\n«Жаҳонгир Аҳмедов яна битта сценарий ёздим, деб бош қаҳрамон ролига таклиф қиляптилар бир пайт қарасам. Қанақа роль у, десам у роль ҳомиладор келинчак роли экан. ‘Йўқ, мен бу ролга рози бўла олмайман’, деб қарши бўлдим. Қайнота-қайнонам бу нарсадан жудаям ранжишидан қаттиқ қўрқдим. Қизим бу ёқда касал эди, иситмалаб ётганди. Бу қўнғироқни эшитганидан сўнг эса бир пасда тирилиб, бир пасда жонланиб қолди. Сценарийни бориб ўқиб кўрсак, менгаям, қизимгаям ёқиб қолди. Доскада расмлари илинган актёрлар жамоасини кўриб, янаям қизиқиш уйғонди.\nКастинг кетаётган эди. Кастингда 15 та қиз кўрилаётган экан. Охири 8 киши қолибди. У саккиз нафар қиз ичидан кучли актрисалар видеосинов топшираётган экан. Бироздан сўнг икки нафар қиз қолганини айтишди. Иккала қиздан бири Севинч Мўминова, бири эса Шаҳзода экан. ‘Шаҳзода, аниқ айтаман Севинч Мўминова ютади’, дедим. Чунки унинг қўшиқлари бор, қўшиқларидан соундтрек сифатида фойдаланишади, дедим. Шаҳзоданинг эркаланиб ўйнаб берадиган жойи ёқиб қолди, шекилли, уни танлашди. Кутилмаганда фильмга Шаҳзода тасдиқланди», — дейди Гулмира Муҳаммедова.\nКатегория: SHOU BIZNES YANGILIKLARI / ШОУ БИЗНЕС ЯНГИЛИКЛАРИ | Просмотров: 6 | Добавил: sherlarorg | Теги: #новости, #Yangiliklar, #xabarlar, #newsuz, #ahborot, #habarlar, #news, #Yangilik, #uznews | Рейтинг: 0.0/0


Россиялик шифокор: «Коронавируснинг иккинчи тўлқини енгилроқ кечиши тахмин қилинмоқда»\n01:01 / 20.08.2020\nКоронавирусга қарши курашда ўзбекистонлик ҳамкасбларига ёрдам бериш учун келган россиялик шифокорларнинг бир гуруҳи Самарқандга ташриф буюрди. Уларни вилоят ҳокими Эркинжон Турдимов қабул қилди.\nБир неча кун олдин Россиядан Ўзбекистонга жами 38 нафар турли йўналишдаги шифокорлар ташриф буюрди. Улар орасида анестезолог, реаниматолог, юқумли касалликлар бўйича мутахассислар, эпидимиолог ва терапевтлар бор эди.\nРоссиялик шифокорлар бир нечта гуруҳга бўлинган ҳолда Тошкент, Термиз, Жиззах, Бухоро, Урганч ва Самарқандаги тиббиёт муассасаларида ўзбекистонлик шифокорлар билан тажриба алмашиб, беморларни даволаш ишларида иштирок этиши кўзда тутилган.\nРоссиялик мутахассисларнинг тўрт нафари Самарқанд шаҳрига ташриф буюрди ва улар шаҳар шифохонаси, реабилитация маркази, тақсимлаш ва даволаш марказига бориб, самарқандлик шифокорларнинг иши билан танишди.\nСамарқанд вилояти ҳокими билан учрашувда россиялик шифокорлар Самарқанддаги даволаш муассасалари ҳақида таассуротларини ўртоқлашишди.\n«Самарқандда коронавирусга чалинган беморларни даволаш учун барча шароитлар қилинганига гувоҳ бўлдик. Тақсимлаш марказида бўлдик, у ерда комплекс тарзда даволаш ишлари йўлга қўйилгани энг тўғри қарор бўлган. Айниқса, марказлашган кислород етказиб бериш ускуналарининг ўрнатилиши жуда тўғри иш. Шифокорларнинг ишлаши ва дам олиши учун яхши шароитлар қилинганини кўрдик. Марказ фаолиятини ўрганиб, ўз маслаҳатларимизни ҳам бердик», дейди россиялик шифокор Риат Канцеров.\nВилоят ҳокими билан учрашувда россиялик шифокорлар коронавируснинг кузда бўлиши тахмин қилинаётган иккинчи тўлқини ва унинг олдини олиш учун зарур бўладиган ишларни ҳам муҳокама қилишди. Уларнинг фикрича, иккинчи тўлқин анча енгил тарзда ўтиши ҳам мумкин.\n«Коронавируснинг иккинчи тўлқини анча енгил кечиши тахмин қилинмоқда. Қолаверса у билан кураш ҳам нисбатан осонроқ кечади. Чунки шифокорларнинг анча тажрибаси ошди», дейди Канцеров.\nРоссиялик шифокорлар Самарқандда бир ой давомида бўлиб, беморларни даволаш ишларида иштирок этишади. Учрашув сўнгида Эркинжон Турдимов ушбу оғир кунларда ёрдам бериш учун мамлакатимизга ташриф буюрган россиялик шифокорларга миннатдорчилик билдирди.


Мейвезер Пакьяони қўрқоқ ва омадсиз дея таърифлади\n15:29 / 08.05.2015\nАҚШлик Флойд Мейвезер филиппинлик боксчи Мэнни Пакьяо билан реванш жанги ўтказиш режалаштирилмаётганини билдириб ўтди. Бу ҳақда Associated Press хабар тарқатди.\n«Пакьяонинг имкониятларини жароҳат чеклаб қўйган деган фикрга умуман қўшилмайман. Баҳона, баҳона, баҳона. У жуда тез эди. Унинг чап қўлиям, ўнг қўлиям жуда тез эди. Зарбалари ҳам кучли ва тез эди. Мен буни сотиб олганим йўқ».\n«У ютқазди ва буни яхши тушуниб турибди. Бу каби воқеалардан кейин унга бўлган ҳурматим йўқолди. Ҳа, мен у билан реванш ўтказишга тайёр эдим. Лекин энди бу фикримдан қайтдим. Чунки у омадсиз касал ва қўрқоқ эканини кўрсатди. Агар сен ютқазган бўлсанг тан олишинг ва “Мейвезер, сен энг кучли боксчисан” дея олишинг керак», дея таъкидлаб ўтди спортчи.\nЭслатиб ўтамиз, мазкур тўқнашувдан кейин ташкил этилган матбуот анжуманида Пакьяо жанг ўтказишига қўлидан олган жароҳати халақит берганини таъкидлаб ўтганди.


Гвардиоланинг омадсиз трансферлари рейтинги тузилди\n«Манчестер Сити» бош мураббийи Хосеп Гвардиола мураббийлик фаолиятида кўплаб трансферларни амалга оширган. Аммо уларнинг барчаси ҳам муваффақиятли чиқмаган.\nGiveMeSport нашри испаниялик мутахассиснинг омадсиз трансферлари рейтингини тузди. Биринчи поғонадан «Барселона»нинг 2009 йилда «Интер»дан 62,5 млн фунт эвазига харид қилган ҳужумчиси Златан Ибраҳимович жой олди. Швециялик тўпурар «кўк-анорранглилар» таркибида атиги 1 мавсум ўйнади ва 16та гол урди. Шундан сўнг, бош мураббий билан келишмовчилик туфайли жамоани тарк этди.\nЭслатиб ўтамиз, Хосеп Гвардиола 2008 - 2012 йилларда «Барселона»ни, 2013 – 2016 йилларда «Бавария»ни бошқарган.\nТоп-10 Гвардиоланинг омадсиз трансферлари рейтинги тузилди:\n1. Златан Ибраҳимович («Интер»дан «Барселона»га, 2009 йил) - 62,5 млн фунт\n2. Александр Глеб («Арсенал»дан «Барселона»га, 2008) - 15,3 млн фунт\n3. Дмитрий Чигринский («Шахтёр»дан «Барселона»га, 2009) - 22,5 млн фунт\n4. Клаудио Браво («Барселона»дан «Манчестер Сити»га, 2016) - 16,2 млн фунт\n5. Нолито («Сельта»дан «Манчестер Сити»га, 2016) - 16,2 млн фунт\n6. Кейррисон («Палмейрас»дан «Барселона»га, 2009) - 12,6 млн фунт\n7. Мартин Касерес («Вильярреал»дан «Барселона»га, 2008) - 14,85 млн фунт\n8. Жон Стоунз («Эвертон»дан «Манчестер Сити»га, 2016) - 50 млн фунт\n9. Ян Кирхгофф («Майнц»дан «Бавария»га, 2013) – эркин агент\n10. Данило («Реал»дан «Манчестер Сити»га, 2017) - 26,5 млн фунт